text:
Inyigisho yo ku cyumweru cya 33 gisanzwe umwaka wa Liturujiya A
Amasomo : Imig 31,10-13.19-20.30-31;Zab 127(128),1-2,3,4.5c.6a; 1Tes5,1-6;Mt 25,14-30
“Buri wese azakora umutambagiro wo kumurika ibyo Nyagasani yaturagije”
Bakristu bavandimwe, amasomo yo mu minsi ya nyuma y’umwaka wa Liturujiya agenda atuganisha ku iherezo rya byose, ku munsi w’urubanza. Ayo masomo kandi akagenda adushishikariza kuba maso kuko tutazi umunsi n’isaha Nyagasani Yezu azagarukira. Dushishikarizwa kandi gukomera ku masezerano twagiranye n’Imana ndetse na bagenzi bacu maze tukaba indahemuka. Kuri iki cyumweru kibanziriza icya nyuma cy’umwaka A, amasomo y’uyu munsi aratwereka ko Imana yatugiriye icyizere idushinga ibyayo byose ibinyujije mu mpano zinyuranye, kandi hakazabaho n’umunsi tutazi w’umutambagiro aho buri wese azasabwa kumurika ibyo yaragijwe.
1.UMWIZERWA NI INDE?
Bamwe mu bagirana amasezerano Isomo rya mbere rituratira ni umugore wo kwizerwa ; ni umugore w’umutima. Ni umugore witangira urugo rwe, bityo ubwo bwitange bukamutera umunezero maze akabikundirwa. Nta washidikanya ko urwo rukundo rwo kwitangira urugo rwe rushushanya urwo Imana idukunda, Yo itwitangira, ikatugirira icyizere kugera ubwo idushinze ibyayo byose ngo tubigenge kandi tubitegeke. Bikatwumvisha kandi ko nk’uko ibyiza byose by’umugore bishimisha umugabo we ni na ko natwe ibyo twakoze neza byose bishimisha Imana kandi bigakomeza amasezerano tuba twaragiranye. (Imig 31,10-31). Babyeyi rero, buri wese nakomere ku isezerano rye, buri wese agororokere mugenzi we.
Ivanjili na yo yabitwibukije ; yatubwiye ko uwizerwa ari ukoresha neza amatalenta Imana yamuhaye bityo akayabyaza umusaruro. Isomo rya kabiri ryo ryatubwiye ko ari umwana w’urumuri n’amanywa, udasinzira nk’abandi ahubwo agahora ari maso kandi yirinda gutwarwa n’irari kugira ngo adaheranwa n’iby’isi kandi hari ibihe bya nyuma bizasobanura byose.
Yezu Kristu mu gusobanura uko bizaba bimeze mu bihe bya nyuma arifashisha imigani. Uyu munsi umugani w’amatalenta ni wo mugani wa nyuma mu migani Yezu yaciye dusanga mu Ivanjili yanditswe na Matayo ivuga ibihe bya nyuma.
Igihe cy’amateka mabi ya muntu gitangirana n’igihe Nyagasani aba adahari ; muntu ahita agwa mu bishuko byo kubaho nk’aho nta rubanza n’ubutabera bizabaho. Ibi bihe ni byo Umwami wacu Yezu yagereranyije n’urugendo umuntu yafashe ariko agahamagara abagaragu be akababitsa amatalenta ye. Bityo abagaragu beza bayabyaje umusaruro naho umugaragu mubi wari wahawe italenta imwe aragenda ayitaba mu gitaka (Mt25, 15-18).
Muri uyu mugani, umuntu warugiye kujya mu rugendo ashushanya Imana ; Imana yaturemanye impano n’ingabire nyinshi kandi zinyuranye. Buri wese rero ahamagarirwa kuzikoresha neza kandi mu bwigenge. Abagaragu bagashushanya twebwe abantu ; abamuritse amatalenta yabo bakongeraho n’inyungu bashushanya abakristu bakoresha neza impano bahawe maze zikunguka abandi bakristu, ubukristu bukagenda bushinga imizi. Umugaragu wa gatatu watabye italenta ya shebuja mu gitaka ashushanya abantu bibwira ko ntacyo bahawe, ko ntacyo bakungura umuryango w’Imana, abakristu bafata Imana uko itari. Igihe kirekire gishushanya umwanya duhabwa muri iyi si turi bazima. Igihe cy’imurikisha amatalenta gishushanya umunsi w’imperuka, kuri uyu munsi buri wese azabazwa ibyo yahawe. Abazaba barabaye abagaragu b’imburamumaro ni ukuvuga abatarakoresheje neza impano n’ingabire bahawe na Nyagasani bazajugunywa hanze aho bazarira kandi bagahekenya amenyo. (Mt25,28-30).
2.TWABIKIJWE AMATALENTA
Ubuzima bwa muntu buyoborwa n’ibimenyetso by’Imana kandi ikarekera uburenganzira busesuye ibiremwa byayo. Ibi bikagaragaza icyizere n’icyubahiro bikomeye iha ibiremwa byayo.
Yezu Kristu mu gusobanurira abigishwa be na rubanda ubuntu Imana yagiriye abantu, uyu munsi arifashisha umugani w’amatalenta. Twibutse ko Italenta imwe ingana n’ibiro 34 bya zahabu cyangwa se Feza. Mu gihe cya Yezu ikiro kimwe cya Zahabu cyanganaga n’inshuro ibihumbi bitandatu by’umushahara w’umukozi, ni ukuvuga ko italenta imwe umukozi yayikoreraga iminsi ibihumbi bitandatu.
Bavandimwe, Imana yatugiriye icyizere gikomeye maze idushinga ibyayo byose maze itugira abagaragu bo kwizerwa. Muri iyi si dufite byinshi twaragijwe n’Imana ngo tubigenge mu burenganzira bwacu ariko bikaba atari ibyacu ; ni iby’Umuremyi wa byose ari We Imana Data. Yabiduhaye kubera icyizere idufitiye, bityo rero na Yo idusaba kumenya gukorana na Yo, tukamenya gucunga neza ibyayo kandi tukabibyaza umusaruro kuko igihe nikigera izadusaba kubiyimurikira.
3.BURI MUNTU NI NTASIMBURWA MU MWANYA WE.
Mu mibereho ya muntu, buri gihe ahora ashaka kwigereranya n’abandi. Rimwe na rimwe ntamenye uruhare rwe n’imbaraga yifitemo. Bityo akagwa mu gishuko cyo kutamenya impano cyangwa ingabire Imana yamuhaye. Buri wese afite umwanya we ndetse n’ibyo ashinzwe muri Kiliziya umuryango w’abana b’Imana, kandi n’uburyo bwo gukora buri kwinshi. Pawulo mutagatifu, ati : “ku bwa Roho, umwe ahabwa amagambo yuje ubushishozi, undi agahabwa kuvuga ubumenyi, umwe ahabwa ukwemera guhebuje, undi agahabwa ingabire yo gukiza abarwayi. Umwe ahabwa ububasha bwo gukora ibitangaza, undi akagabirwa guhanura. Umwe ahabwa kurobanura ibiturutse ku Mana n’ibiyitambamiye…Muby’ukuri umubiri ni umwe, kandi ugizwe n’ingingo nyinshi ; ariko izo ngingo n’ubwo ari nyinshi, zigize umubiri umwe : ni ko bimeze no ku mukristu” (1Cor12,4-12). Dufite impano n’ingabire zinyuranye ariko muri ubwo budasa ziruzuzanya.
Mu kuzirikana ku mpano cyangwa se ingabire buri wese afite, nibajije umwihariko wanjye mu bandi. Buri muntu ni intasimburwa mu maso y’Imana. Ese ni izihe ngabire, impano cyangwa se amatalenta nahawe na Nyagasani mbyaza umusaruro ? Ese mu mpano Imana yampaye, mu myifatire n’imikorere Imana yampaye mbikoresha neza nk’umugaragu mwiza w’indahemuka, uzagororerwa ? cyangwa se nitwara nk’umugaragu mubi wafashe impano nkazihisha, sinzibyaze umusaruro, ntizigirire abandi akamaro maze nkamera nk’uriya mugaragu mubi ?
4.DUHORE TURI MASO.
Bavandimwe, igihe Nyagasani Yezu azagarukira ntabwo kizwi. Bityo rero duhamagarirwa guhora turi maso kandi turangwa n’ubudahemuka. Mu myifatire ya muntu urambirwa vuba ndetse akarangwa n’ubwoba, ashobora kuvuga ko Imana itakije cyangwa se ko yazimiye maze agatangira kugira imyitwarire mibi, akamera nk’abo mu gihe cya Nowa ; ngo bararyaga, bakanywa, bakarongora, bakinezeza kugeza ubwo Nowa yinjiriye mu bwato (Mt24,37-39).
Uyu munsi Nyagasani Yezu aradusaba kutagwa mu mugishuko cy’imyitwarire ishaka kumvikanisha ko Imana itabaho cyangwa se ko itazagaruka kubaza buri wese ibyo yamuhaye. Twabishaka tutabishaka Imana yahozeho- iriho kandi izahoraho iteka ryose. Bityo rero ku munsi w’urubanza buri wese azinjira amurikire Imana ibyo yamuhaye byose. By’ umwihariko, buri wese yahawe ibyo abashije.
Mu cyumweru gishize ni bwo Liturujiya yatubwiye iby’uwo munsi ibigereranya n’abakobwa cumi bafashe amatara yabo bajya gusanganira umukwe. Imyitwarire ya batanu muri bo yaritangaje : kujyana amatara nta mavuta yo kongeramo ! Twibutswaga ko amavuta yo kongera mu matara yabo ari ibikorwa byiza bya muntu n’urukundo afitiye Kristu we mukwe mukuru, we Databuja w’ ikirenga. Uyu munsi ibyo bikorwa na none Yezu arabigereranya n’amatalenta twaragijwe.
5.UMUTAMBAGIRO WO KUMURIKA AMATALENTA
Mu magambo meza cyane yuzuye ishimwe, nyiramatalenta yasubiriragamo abagaragu be ba mbere bazaga kumurika amatalenta baragijwe ndetse n’urwunguko rwayo, ni na ko amatsiko yakomezaga kwiyongera mu bantu bari bitabiriye uwo muhango. Bibazaga uko biza kugendekera uriya mugaragu wa gatatu kuko bari bazi neza ko yahishe amatalenta ya shebuja mu gitaka. Muby’ ukuri, ntabwo yigeze yiba cyangwa se ngo yangize amatalenta ya shebuja. Ariko isomo ryakurikiyeho rirakomeye. Yaragawe kuko yari azi neza icyo Shebuja ashaka ariko ntiyagikora. « Nzi ko uri umuntu w’umunyabugugu, usarura aho utabibye, ukanura aho utanitse. Naratinye, ndagenda mpisha talenta yawe mu gitaka : none dore ibiri ibyawe» (Mt25,24-25). Yezu ati : « Uwo mugaragu rero wari uzi icyo shebuja ashaka ariko ntakiteho ngo agikore uko yari yamutegetse, azakubitwa nyinshi ; naho utazi icyo shebuja ashaka, agakora ibidakwiye, we azakubitwa nkeya. Uzaba yarahawe byinshi azabazwa byinshi ; n’uwo bazaba barashinze byinshi azabazwa ibiruta iby’abandi » (Lk 12,47-48).
Bavandimwe, ntawavuga ko atazi icyo Imana ishaka. Yezu ati : « Icyo uwantumye ashaka ni uko ntawe nzimiza mu bo yampaye ahubwo nkazamuzura ku munsi w’imperuka » (Yh6, 39). Twagiriwe ubuntu bugeretse ku bundi, duhabwa byinshi ku buntu, Imana natwe izadusaba ko tuyimurikira ibyo twungutse.
Icyaha gikomeye uyu mugaragu wiswe mubi yakoze ni uguhindanya isura ya Shebuja, akamufata nk’umunyagitugu kandi utarangwa n’impuhwe. Bavandimwe tumenye ko umugani ugana akariho, natwe mu mibereho yacu rimwe na rimwe tugwa mu gishuko cyo kutizera Imana, tukaba twayigira umubeshyi cyangwa se umuterabwoba, maze tukamera nk’abakurambere bacu Adamu na Eva. (Intg3, 1.5). Iyo icyo cyizere cyayoyotse usanga bamwe batangira kuyoboka abazimu, kuraguza, guterekera, kwiringira imbaraga zabo n’iz’abakomeye gusa. Bikarangira isano iri hagati ya muntu n’Imana iba yapfuye.
Bikarangira aguye mu gishuko cyo kudafata Imana nk’umubyeyi wacu wuje impuhwe n’urukundo, nk’Imana yagiranye amazereno na muntu yo kumukiza, ahubwo akayifata nk’umukeba uharanira inyungu ze gusa kandi akivanga mu byishimo bya muntu. Icyo gihe rwose tuba turimo gutayanjwa. Tuba tugwa mu bujiji bukabije bwo kutamenya isura nyayo iri hagati y’Imana na muntu.
Uyu mugaragu mubi ntabwo yaciriwe urubanza kuko atakoresheje italenta ya shebuja, cyangwa se kuba umunyabwoba gusa, ahubwo ni uko yafashe Shebuja uko atari ; yatinye shebuje maze ubwo aba ararwishigishiye, kandi ngo urwishigishiye ararusoma.
6.UWASOBANUKIWE ARASOBANUKA.
Umuntu utarasobanukirwa n’imimerere n’imiterere y’Imana ntashobora kumva imikorere yayo. Ingero ni nyinshi : Yezu avuga Imana nk’umuhinzi uhuza abakozi bose mu mugani twita « uw’umukozi wo ku isaha ya nyuma » maze abandi bakozi bakamwita umukoresha w’umuhemu (Mt20,12), Imana yigaragaza kandi mu mugani w’Umwana w’ikirara, aho umwana w’imfura wibwiraga ko ari we ugomba gutoneshwa ariko akaza gutungurwa n’uko se yakoreye umunsi murumuna we, agafata se nk’umubyeyi w’umuhemu (Lk 15,29-30). Imana ni Inyampuhwe, ni Nyirimbabazi, ni Nyirubutagatifu n’Ubutungane kandi ikaba n’umucamanza utabera. Iha buri wese icyo akwiye.
Umugaragu w’umunyabwoba kandi ufata shebuja (Imana) uko atari byarangiye aranzwe n’ibi :
-Adakunzwe na shebuja n’ubwo we yibwiraga ko akora ibikwiye : icyo Yezu adushakaho ni uko twakoresha neza impano yaduhaye kugira ngo zigirire abandi akamaro. Gupfukirana izo mpano ni ukurwicira.
-Yajugunywe hanze ; ibi biraducira amarenga y’uko bizatugendekera ku munsi w’imperuka igihe cyose tuzaba tutakoresheje neza ingabire twahawe. « Ibihugu byose bizakoranyirizwa imbere ye, maze atandukanye abantu nk’uko umushumba asobanura intama n’ihene. Abwire abari iburyo bwe ati : nimuze, abahawe umugisha na Data, muhabwe ingororano mwateguriwe kuva isi ikiremwa […] Hanyuma azabwire ab’ibumoso bwe ati ; nimumve iruhande mwa bivume mwe, mujye mu muriro w’iteka » (Mt25,32-34.41).
Bavandimwe, umunsi Nyagasani Yezu azaziraho ntabwo uzwi ; nta n’umwe uzi igihe n’isaha, kuko uzaza nk’igisambo mu ijoro (1Tes5,1-3). Iyo umugore atwite aba azi neza ko azabyara ; ariko igihe cyagera agatungurwa n’ibise kandi ntaho yabihungira. N’umunsi wa Nyagasani ni ko uzaba umeze. Twabwiwe kenshi ko hazabaho imperuka, mbese tumeze nk’umugore utwite udashobora guhunga ibise. Bityo rero bavandimwe, turi abana b’urumuri n’amanywa, tugomba guhora twiteguye turangwa n’ubudahemuka, ukwemera, ukwizera n’urukundo kandi dutegereje ihindukira rye, ubwo ni bwo tuzaba dusobanukiwe kandi dusobanutse.
Bikira Mariya utabara abakristu, adusabire.
Nyagasani Yezu nabane namwe.
Padiri Sylvain Sebacumi
Paruwasi KABUGA/ Diyosezi KABGAYI


c: text/html

text:
Isomo rya 1: 1 Yohani 3,11-21
Twana twanjye, dore rero ubutumwa mwumvise kuva mu ntangiriro: tugomba gukundana. Ntitukagenze nka Kayini, we wakomokaga kuri Sekibi, agahotora umuvandimwe we. Yamuhotoye abitewe n’iki? Ni uko ibikorwa bye byari bibi, naho iby’umuvandimwe we bikaba bitunganye. Bavandimwe, ntimugatangazwe n’uko ab’isi babanga. Twebwe tuzi ko twambutse, tuva mu rupfu tukajya mu bugingo, kuko dukunda abavandimwe bacu. Udakunda, yapfuye ahagaze. Umuntu wese wanga umuvandimwe we, ni umwicanyi; kandi muzi ko umwicanyi uwo ari we wese atagira ubugingo buhoraho muri we. Dore icyo tumenyeraho urukundo: ni uko Yezu ubwe yemeye guhara amagara ye kubera twebwe. Natwe rero tugomba guhara amagara yacu kubera abavandimwe bacu. Niba umuntu atunze iby’isi, maze yabona umuvandimwe we akennye ntamugirire impuhwe, urukundo rw’Imana rwamubamo rute? Twana twanjye, ntitugakundane mu magambo no ku rurimi, ahubwo mu bikorwa no mu kuri. Ni ibyo tuzamenyeraho ko turi ab’ukuri, maze tuzabonereho guhesha ituze umutima wacu imbere y’Imana; kuko n’aho umutima wacu waducira urubanza, tuzi ko Imana isumba kure umutima wacu, kandi ko ibona byose. Nkoramutima zanjye, niba umutima wacu udafite icyo udushinja, dufite amizero yuzuye ku Mana.
Zaburi ya 99 (100), 1-2.3.4.5
Nimusingize Uhoraho bantu b’isi yose,
nimumugaragire mwishimye,
nimumusanganize impundu z’ibyishimo!
Nimwemere ko Uhoraho ari we Mana,
ni we waturemye, none turi abe,
turi umuryango we n’ubushyo yiragiriye.
Nimutahe amarembo ye mumushimira,
mwinjirane ibisingizo mu ngombe ze,
mumusingize, murate izina rye.
Kuko Uhoraho ari umugwaneza,
urukundo rwe ruhoraho iteka,
ubudahemuka bwe bugahoraho uko ibihe bigenda bisimburana.
Ivanjili ya Mutagatifu Yohani 1,43-51
Bukeye bwaho, Yezu yemeza kujya mu Galileya; aza guhura na Filipo, aramubwira ati «Nkurikira.» Filipo yari uw’i Betsayida, umugi wa Andereya na Petero. Filipo na we aza guhura na Natanayeli, aramubwira ati «Wa wundi wanditswe mu Mategeko ya Musa no mu Bahanuzi, twamubonye: ni Yezu w’i Nazareti, mwene Yozefu.» Nuko Natanayeli aramubwira ati «Hari ikintu cyiza cyaturuka i Nazareti?» Filipo aramusubiza, ati «Ngwino wirebere.» Yezu abonye Natanayeli aje amugana, aravuga ati «Dore Umuyisraheli w’ukuri utarangwaho uburyarya.» Natanayeli aramubwira ati «Unzi ute?» Yezu aramusubiza ati «Filipo ataraguhamagara, uri mu nsi y’igiti cy’umutini, nakubonaga.» Natanayeli aramusubiza ati «Rabbi, koko uri Umwana w’Imana, uri Umwami wa Israheli.» Yezu aramubwira ati «Wemejwe n’uko nkubwiye ngo nakubonye uri mu nsi y’umutini; uzabona ibitambutse ibyo ngibyo.» Arongera aramubwira ati «Ndakubwira ukuri koko: muzabona ijuru rikinguye n’abamalayika b’Imana bazamuka kandi bamanuka hejuru y’Umwana w’umuntu.»

robotstxt: allowed

filter: keep


text:
Inyigisho yo ku wa Gatandatu w’icyumweru cya 29 gisanzwe, Umwaka A
Ku ya 25 Ukwakira 2014
Amasomo matagatifu: 10. Ef 4,7-16; 20. Lk 13,1-9
Twibukiranye: twazirikanye iki muri iki cyumweru?
Bavandimwe, muri iki cyumweru dusoza, Yezu Kristu yaturarikiye amahirwe nyayo: gukenera Imana, kuyinyotera no kuyisonzera. Amahirwe duhabwa no kuba maso no gusenga, tugakenyera kandi tugahorana amatara yaka. Ni amahirwe kandi duhabwa no kwakira umuriro w’urukundo uvubuka mu ijambo ry’Imana, Yezu yaje gukongeza mu mitima y’abantu kugira ngo uvugurure isi. Ni n’amahirwe dukesha Imana mu isura yayo yaturemanye, iduha ubwenge n’umutimanama ngo tubashe guhitamo icyiza no kureka ikibi.
Mu by’ukuri, bavandimwe, hari aho usanga dutsindwa. Aho gukenera, kunyotera no gusonzera Imana, tugakenera, tukanyotera kandi tugasonzera abantu n’ibintu. Bityo tukarangamira ibintu aho kurangamira umugenga wabyo: Nyir’ubuntu, We byose bikomokaho. Kenshi na kenshi kutakira umuriro w’urukundo rw’Imana uvubuka mu Ijambo ryayo ngo risusurutse imitima yacu, riyimurikire kandi riyihindure, ni byo bituma muri twe havubuka inabi. Aho kugira ngo ubwenge, ubwigenge n’umutimanama wacu bitumurikire bitume tugenda tuvumbura uwaduhanze, ngo tumumenye, tumukunde kandi tugamije kuzabana na we ubuziraherezo, tugenda tuba intyoza mu bumenyi bw’isi no mu bucukumbuzi bwayo ariko kumenya ibimenyetso by’Imana iramira ubuzima bwacu biracyaturi kure nk’ukwezi. Ni yo mpamvu mu gusoza iki cyumweru Yezu Kristu aduhamagiriye kwisubiraho no guhinduka muri rya sengesho rya Ezekiyeli: Mana yanjye, ntiwishimira urupfu rw’umunyabyaha, ahubwo wishimira ko yahinduka, akazibukira imyifatire ye mibi kugira ngo abone kubaho.
Nimutisubiraho muzapfa kimwe na bo
Mu Ivanjili y’uyu munsi turumva iby’Abanyagalileya, Pilato yishe maze amaraso yabo akayavanga n’ibitambo baturaga. Turumva kandi iby’abantu cumi n’umunani bagwiriwe n’umunara wa Silowe kubera ukwishyira ejuru kwabo. Yezu ahera kuri izo ngero adushishikariza guhinduka no kwisubiraho ngo tutazapfa kimwe na bo. Umugani w’umutini utagira imbuto wari ugiye kurimburwa ariko ukihanganirwa, ugashyirwaho agafumbire, ushushanya irimburwa ry’abaterera imbuto Imana na bagenzi babo igihe bazaba bakomeje kunangira.
Gufata umugambi wo guhinduka no kwisubiraho birihutirwa
Mu gihe cya Yezu abantu bari bazi ko kugwirirwa n’ibyago, ingorane cyangwa amakuba ari ingaruka z’ibyaha cyangwa igihano cy’Imana. Nyamara Yezu we, yifashishije iyi Vanjili aratwereka ku buryo budasubirwaho ko kugwirirwa n’ibyago, ingorane cyangwa amakuba ari ubutumire bwo guhinduka no kwisubiraho.
Bavandimwe, ibyago, amakuba n’ingorane, bigaragaza ko turi abakene, ko muntu ari umunyantege nke. Byongeye kandi uko dukura mu myaka tugenda tugana iherezo ryacu ryo ku isi. Ku buryo umuntu atatinya kuvuga ko byihutirwa rwose gufata umugambi wo guhinduka no kwisubiraho.
Guhinduka no kwisubira kandi ni ugusubiza amaso inyuma, tukareba neza ibikorwa byacu tutihenze, tutagamije kubigereranya n’iby’abandi cyangwa kubacira urubanza ahubwo tugamije guhinduka twebwe ubwacu, na buri muntu ku giti cye.
Umutini utera imbuto utwigishije iki?
Umutini utera imbuto utwigishije ko byihutirwa rwose kwerera imbuto Imana n’abavandimwe. Twibaze tuti : « Nyagasani niba ahora aza kureba imbuto kuri twe akazibura bizagenda bite ? Mu Ivanjili, batubwiye ko kuri Nyir’umutini, wari umwaka wa gatatu ntacyo asaruraho. Wowe se ni umwaka wa kangahe Nyagasani atabona imbuto wera ? Uko bimeze kose Nyagasani agiye kwihangana ashyireho agafumbire ariko umenyeko atari ko bizahora. Nyuma y’igihe gito kandi tutazi azagaruka kureba.
Umutini utera ariko ugashyirwaho agafumbire utwibutsa ukwihangana kw’Imana, utwibutsa kandi ugutakamba kw’Umuhinzi ari we, Yezu Kristu wadusabiye imbabazi mu gitambo kimwe rukumbi kandi kizahoraho iteka ndetse n’intumwa ze n’abandi bantu benshi bahora basabira imbaga. Kuba umutini ugomba gushyirwaho agafumbire, bitwereke ko natwe agafumbire Nyagasani yongeye kudushyiraho ari Ijambo ry’Imana n’amasakramentu atuvuburira ingabire zidukiza. Ariko nanone tumenye ko agafumbire ntacyo kamaze niba umutini (ari wo twebwe) utakakiye neza !
Bikira Mariya Umwamikazi wa Rozari aduhakirwe !
Padiri Théoneste NZAYISENGA


text:
Mu 1973 ubwicanyi bwibasiye cyane intiti – Karinamaryo
Yanditswe na Twagira Wilson
Impuguke ku birebana n’amateka y’u Rwanda, Karinamaryo Theogene, yibuka umwaka wa 1973 nk’umwaka wishwemo intiti nyinshi z’Abatutsi.
Ngo ni umwaka wabayemo ubwicanyi bwibasiye cyane abize muri za kaminuza bakunze kwitwa intiti, cyane ko ubutegetsi bwariho bwavugaga ko bamaze kwiyongera cyane.
Leta yariho icyo gihe, ngo yavugaga ko Abatutsi mu mashuri makuru bakomeje kwiyongera, bityo iyo bakomeza bari kuzaba ikibazo.
Karinamaryo yabivugiye mu karere ka Gasabo ku rwibutso rwa Ruhanga mu Mujyi wa Kigali mu kiganiro yahatangiye mu gikorwa cyo kwibuka cyahuriranye no gushyingura imibiri isaga mirongo itandatu yashyinguwe muri urwo rwibutso rwahoze aru urusengero rw’Abangirikani.
Yongeyeho ko icyo gihe byatumye abari bibasiwe bahigwaga batangira guhungira mu bindi bihugu byo hanze.
Ahamya kandi ko Jenoside yakorewe mu cyahoze ari Gikongoro n’umugambi w’urwango ku bahigwaga byashingiye ku mategeko 10 ya Gitera.
Karinamaryo, yatanze urugero rw’abasaga ibihumbi magana abiri biciwe muri Gikongoro muri Jenosode ya 1963, nyuma ubutegetsi bukavuga ko atari Jenoside ahubwo kwari ukurwanya amabandi.
Ati “Nyuma yaho abasaga 20.000 biciwe mu cyari Gikongoro ubutegesti bwitwaje ko cyari igikorwa cyo kwurwanya amabandi, kandi itangazamakuru mpuzamahanga ryari ryabitangaje, ari na byo byakurikiwe no kubavana Gikongoro babajyana Bugesera mu rwego rwo kubaca kugira ngo bazicwe n’isazi ya tsetse ariko ntibyabashobokera kuko hazanwe abandi bantu inyuma yabo batema iryo shyamba tsetse yabagamo isazi iragabanyuka.’’
Uwari uhagarariye imiryango yashyinguye ababo mu rwibutso rwa Ruhanga, Murenzi Venuste avuga ko kuba kugeza ubu batabona imibiri y’ababo ngo bayishyigure bituma bahora babikanga ko hari abakiriho, bitewe nuko harimo abari basanzwe bazi kwirwanaho mu buryo bumwe cyangwa ubundi.
Ati “Niba hari ikintu gikomeye mu buzima, iyo utabashije kubona umuntu wawe ngo umushyingure mu cyubahiro igihe cyose uhora wikanga ko hari abakiriho kandi ntabo, iyo tumenye aho abacu bari turuhuka ku mutima.”
Visi Perezida wa Ibuka mu Karere ka Gasabo, Uwiduhaye Théodore yavuze ko n’ubwo abacitse ku icumu rya Jenoside bamaze kwiyakira ariko bagifite intimba y’uko hakiri umubare munini w’abavandimwe bishwe n’ubu bataraboneka aho bajugunywe ngo bashyingurwe kandi hari abantu bafite amakuru, badafite ubushake bwo kuyatanga.


text:
Bugarama: Gukorera mu masibo byabafashije gukemura ibibazo birimo n’amakimbirane
Bamwe mu baturage b’Umurenge wa Bugarama, Akarere ka Rusizi bahamya ko gukorera mu masibo byatumye barushaho kumenyana no kudahishirana mu bibazo bikunze kugaragara mu muryango birimo iby’amakimbirane. Uku kumenyana no kwegerana ngo binatuma bikemurira ibibazo batagiye kure.
Mbonyumuvunyi Ramazani, ku myaka 56 y’amavuko atuye mu kagari ka Nyange ho mu Murenge wa Bugarama, yabwiye intyoza.com ko nyuma y’aho batangiriye gukorera mu masibo byoroheje ikemurwa ry’ibibazo by’abaturage ndetse barushaho kumenyana.
Ati “ Iyo ugiranye ikibazo na mugenzi wawe bihita bimenyekana vuba, nta n’ikibi cyakugeraho ngo cye kutamenyekana kuko ingo ziregeranye si nko kuzajya gushaka Mudugudu. Umuyobozi w’isibo yegeranye cyane n’abagize Isibo ye”.
Akomeza ati “ Tutarajya mu masibo byari birebire kuko umuyobozi w’umudugudu yari adufite turi benshi, ku buryo umuntu yamwihereranaga bigakunda ariko ubu ntabwo bigikunda kuko ni abantu bake kandi baziranye ku buryo kumenyana no gutangana ho amakuru byoroshye. Mbese turi nk’abavandimwe ibibazo byo mungo birimo kugenda bigabanuka kuko no kwigisha abantu 15 cyangwa 20 si nko kwigisha amagana”.
Tuyisabe Mariyana, aba mu isibo “Twunganirane” mu Mudugudu wa Rusayo, Akagari ka Nyange. Ahamya ko kuba mu Isibo ari iby’agaciro.
Ati “ Kuba mu isibo rero ni byiza kuko tuhigira byinshi kandi ukumva neza kuko ni itsinda ry’abantu bake. Nk’ubu twigishijwe gukora uturima tw’igikoni, tuganira ku bibazo bitwugarije birimo amakimbirane yo mu ngo n’ibindi tukabikemurira aho. Mbere iyo ikibazo cyabaga twategerezaga umukuru w’umudugudu akazaza bitinze kuko yabaga akenewe na benshi ariko ubu turegeranye. Isibo n’igisubizo kurusha mu Mudugudu”.
Bugarama, ni umwe mu mirenge 18 igize Akarere ka Rusizi ukaba unakora ku gihugu cy’u Burundi na Repubulika iharanira Demokarasi ya Kongo. Abaturage batari bake b’uyu Murenge bahamirije intyoza.com ko kuba bisanga mu itsinda ry’ingo hagati ya 15-20 ryitwa isibo bibafasha kumenyana no kufatanya gukemura ibibazo bitandukanye hagati yabo. Ibi kandi ngo binaborohera kumenya amakuru ya buri rugo bityo ikibaye kigatangirwa amakuru byaba ngombwa bakicara bagashaka igisubizo.
Munyaneza Theogene / intyoza.com


text:
Ibi byagarutsweho mu Nama ya 15 y’Abana yabaye kuri uyu wa Gatandatu tariki ya 20 Ugushyingo 2021, ubwo hizihizwa Umunsi Mpuzamahanga w’Umwana ku rwego rw’igihugu, wizihirijwe mu Nteko Ishinga Amategeko y’u Rwanda.
Ni umuhango witabiriwe n’abana 100 bahagarariye abandi, abayobozi mu nzego zitandukanye zifite aho zihuriye no kurengera abana n’abafatanyabikorwa babo, abandi bana bawukurikirana binyuze mu ikoranabuhanga.
Iyi nama ifite insanganyamatsiko ivuga ngo ‘Ejo ni Njye’. Abayitabiriye bagaragaraje ko kugira ngo abana bazabashe kugera ku nzozi zo kuba ejo hazaza h’igihugu, bisaba umusanzu wa buri wese mu kubarera no kubitaho.
Minisitiri w’Uburinganire n’Iterambere ry’Umuryango, Prof. Bayisenge Jeannette, yavuze ko ntaho igihugu cyaba kigana hadatekerejwe ku hazaza h’abana.
Yagize ati “Tuzirikane ko tutategura ejo hazaza tudashyize imbaraga mu mikurire y’abana, tudateza imbere uburenganzira bwabo cyangwa tutabaha urubuga rusesuye ngo bagire uruhare mu rugendo rw’iterambere ry’igihugu cyacu.”
Ibi byashimangiwe n’ Umuyobozi wa UNICEF Rwanda, Julianna Lindsey, wavuze ko intego nyamukuru ya buri wese ari ugushyira imbaraga mu burere bw’abana nk’u Rwanda rw’ejo.
Yagize ati “Intego nyamukuru ni ugushyira imbaraga muri ejo hazaza hacu no mu bana bacu, mwe nk’abana ni mwe Rwanda rw’ejo. Ababyeyi bafite inshingano zo kurera abana babo mu gutegura ejo hazaza habo.”
Yakomeje asaba ababyeyi kubitaho mu buryo bushoboka bwose ndetse no kubagenera umwanya babagira inama nziza zizabageze ku nzozi zabo.
Yagize ati “Tugomba kubamenyera amafunguro, imyambaro ndetse ababyeyi bakamenya ko uburezi ari itike y’ubuzima buri imbere ababyeyi baha abana babo. Bagomba no kubaha inama mu buzima bwabo.”
Minisitiri w’Uburezi, Dr Uwamariya Valentine, yasabye ababyeyi n’abarezi gutangira gutoza abana imirimo hakiri kare nka kimwe mu bizafasha kugera ku nzozi zabo.
Yagize ati “By’umwihariko ababyeyi n’abarezi barasabwa gufasha abana kuzagera ku ntego yabo yo kwigira, binyuze mu kubatoza uturimo duciriritse ariko tutavunanye no kubafasha kwiga bashyizeho umwete kuko ari byo rufunguzo ry’ubukungu n’iterambere.”
Umuyobozi w’Ihuriro ry’Abana ku rwego rw’Igihugu, Akoyiremeye Elodie Octavie, yasabye ababyeyi kurera abana neza kuko mu muryango ariho umwana aturuka.
Yagize ati “Turabasaba gukomeza gushyira imbaraga mu kuturinda icyaduhungabanya kuko ejo ni njye. Abana bishimye, bishimiye uburenganzira bwabo n’igihugu cyabo batekanye bigomba guhera mu muryango wabo.”
Yakomeje ati “Babyeyi namwe barezi bacu nimutugire inama, mudufashe gutegura ejo hahaza hacu.”
Inama y’igihugu y’abana yatangiye mu 2004 ubwo abana basabaga Perezida wa Repubulika Paul Kagame, kubaha urubuga rwo kungurana ibitekerezo no kuganira n’abafata ibyemezo n’abaterankunga.
Uru ni urubuga ngishwanama ruhuza abana bahagarariye abandi baturutse mu turere n’imirenge yose y’igihugu kugira ngo bungurane ibitekerezo ku bibazo abana bafite mu Rwanda.


text:
Ku wa Gatatu w’icya 2 cya Pasika, 11/04/2018:
Isomo rya 1: Intu 5, 17-26
Zab 34 (33), 2-9
Ivanjili: Yh 3, 16-21
1.Itara ryakirana ubudahwema
Iri tara rya Pasika rizaka kugeza kuri Penekositi. Twaricanye mu Gitaramo cya Pasika. Indirimbo yamamaza Pasika (Exultet) yaririmbwe idusobanurira iby’uru Rumuri. Icyo gisingizo kiryoshye mu ndirimbo irangiza isaba Nyagasani ko itara rya Pasika ryeguriwe kubaha izina rye ryeyura “umwijima w’iri joro kandi rigumye kwakirana ubudahwema”. Ngo ni umubavu uhumura neza. Urumuri rwaryo rwibumbiye hamwe n’urw’inyenyeri zo mu ijuru. Haririmbwa icyifuzo cy’uko inyenyeri yo mu rukerera yasanga ricyakirana. Ngo ni ya Nyenyeri yakirana iteka ntizime. Uwo ni Yezu Kirisitu Umwana w’Imana wazutse akava ikuzimu akereye kumurikira imbazga ya muntu. Ni we ubaho agategeka iteka ryose.
Kimwe mu bintu bingera ku mutima kuva nkiri umwana njya mu Gitaramo cya Pasika, ni iyo Ndirimbo isingiza Pasika. Yangeraga ku mutima bikomeye mu Iseminari Nkuru kugeza ubwo nanjye nayiririmbye bwa mbere muri Pasika 1999. Umuntu wese ukunda ibirori bitagatifu anashaka gucengera mu buzima bwa Yezu Kirisitu, urumuri ruririmbwa mu Gitaramo cya Pasika, rumuzanira ibyishimo bidasanzwe. Aho ni ho abakirisitu dushimangira ibyishimo twifitemo byo kuba aba-Kirisitu koko. Twikundira Urumuri Yezu Kirisitu. Twishimira kurutangaza hose. Igihe rudutashye ku mumtima twashenguwe n’ibyaha twiberagamo mbere y’uko tumenya urwo rumuri. Dukomeza no gushengurwa n’intege nke zirangwa no kugwa mu bishuko cyangwa kugezwa kure n’ibigeragezo kenshi na kenshi. Tubabazwa cyane n’abavandimwe bituriye mu mwijima batigeze bemera Urumuri.
- Yezu yaje kudushakashaka
Ibyishimo twagize igihe Urumuri rudutashye ku mutima, ni byo bituma dukomeza kwihatira kwamamaza Inkuru Nziza ya Yezu Kirisitu. Twemera ko Yezu yazanywe no kudushakashaka ngo adukure mu mwijima adukize. Ntiyaje kuducira urubanza no kuturoha. Yaje kutugaragariza Urukundo Se adufitiye yarunduriye muri We amutangaho incungu ya bose. Intumwa zamenye urwo Rukundo zishimishwa n’ingabire zirukomoraho, ingabire yo kurumenyekanisha muri bose. Zarakubiswe, zaratotejwe, zarasuzuguwe ariko ntizadohotse mu kwitangira Inkuru Nziza.
- Isoko y’ibikorwa bibi
Abantu bikundira umwijima kuruta urumuri kuko batigeze bamenya Yezu Kirisitu. Bishimiye urumuri rwo ku isi rutaka ubuziraherezo. Ni rwo rwonyine rubakurura. Ni rwo barangamiye. Ubwenge bwabo ntiburasobanukirwa n’uko urumuri rwo mu isi rusanzwe, ruzimata rukazimira. Isoko y’ibikorwa bibi biranga imibereho ya muntu, ni ubujiji bumuranga. Ni ukwinangira no gutsindwa n’urubanza. Ibikorwa bibi ni byo bigaragaza ko banze kwakira Yezu Kirisitu we wigisha ibyiza byose bituma umuntu atura mu Rumuri ubuziraherezo. Abantu benshi babaho babeshya kuko babundikiwe n’umwijima w’ubujiji. Ibikorwa byabo ni bibi n’ubwo akenshi ururimi rwabo rubeshya ko ari abantu b’imbonera.
- Kwanga ikinyoma: gukunda Urumuri
Turangamire Yezu Kirisitu. Twirinde ikinyoma. Twirinde ikintu cyose kinyuranye n’Urumuri rwaturasiyeho. Kubona Urumuri rutazima birashoboka kugira ngo urubanza rutazadutsinda.
Yezu Kirisitu asingizwe. Umubyeyi Bikira Mariya aduhakirwe. Sitanisilasi umutagatifu wa mbere wa Polonye (1030-1079) adusabire ubutwari bwo kwitangira kwamamaza Urumuri no gutsinda umwijima wo muri iyi si. Abatagatifu Izaki, Ilideburande, Gema Galigani, Godeberita n’Umuhire Elena Gwera badusabire kuri Data Ushoborabyose.
Padiri Cyprien Bizimana


text:
Inyigisho yo ku wa kabiri w’icyumweru cya II cya Pasika/C, 30/04/2019
Amasomo: Intu 4,32-37; Yh 3,7-15.
Bavandimwe, Yezu Kristu ni muzima, Alleluya, Alleluya.
Mu gitaramo cya Pasika, ubwo twahimbazaga rya joro rihire, rimwe ryamenye by’ukuri isaha n’igihe Kristu yazukiyeho, mu maparuwasi anyuranye aho bishoboka, hari ababatijwe baba impinja cyangwa abakuru, bahisemo gukurikira Uwaducunguye Kristu Yezu. Aho iryo sakaramentu rya Batisimu ritashoboye gutangwa, abasanzwe tubatije, twagize umwanya wo gusubira mu masezerano ya Batisimu, ari yo kwanga ikibi n’icyaha, tukiyemeza gukurikira Yezu no kumwamwamaza aho turi hose. Ayo maserano twavuguruye dusabwa kuyakomeraho, kugira ngo tubashe gukomeza umurimo wo gucungura inyoko muntu Yezu Kristu yatangiye akawuraga intumwa ze muri aya magambo: “Nuko rero, nimugende mwigishe amahanga yose, mubabatize ku izina ry’Imana Data na Mwana na Roho Mutagatifu, mubatoze gukurikiza ibyo nabategetse byose” (Mt 28,19-20a).
Ubwo butumwa twese tuburonka igihe tubatijwe, kuko tuba twiyemeje ko ibyiza twakiriye tutagomba kubyihererana ahubwo tugomba kubishyikiriza abandi, kugira ngo umukiro w’Imana ugere ku bantu bose.
Mu isomo ry’igitabo cy’Ibyakozwe n’ Intumwa, twiyumviye, urukundo, ubumwe n’ukwemera byabarangaga. Ibyo ni byo bigomba kuranga buri mukirisitu nuko mu muryango we, mu ikoraniro asengeramo, muri remezo ye, muri Paruwasi ye, we na bagenzi be bagahora bumva ko bagize Imbaga y’abana b’Imana bacunguwe n’urupfu n’izuka bya Yezu Kristu.
Indango yacu rero ni na yo yaranze abakristu ba mbere ntigomba guhinduka ahubwo igomba guhora ibyazwa ibindi bikorwa by’indashyikirwa, bimwe abo tubana, abo dukorana n’abo duturanye babona bagaheraho bagasingiza Imana, bakabona koko ko “Yezu ari Muzima, Alleluya”. Abemeye Kristu ku ikubitiro bari bifitemo urukundo rutuma bagira amutima umwe n’amatwara amwe, ibyo bikabafasha kubana kivandimwe, bagasangira byose nk’abana bonse rimwe, buri wese agaharanira ko undi ntacyo akwiye kubura kandi ko yabaho yumva yishimye.
Natwe ababatijwe turi Imbaga y’abemera ko Yezu ari Umwigisha akaba na Nyagasani. Uwemera Yezu wese, abigaragaza mu ngiro, kuko aba yahisemo gukurikira inzira yatweretse, kuko ari yo itanga amahoro isi idashobora kutwambura. Amasezerano yacu yo muri Batisimu, asaba buri wese, gukurikira no gukurikiza urugero rwa Kristu, Imana Se yisigiye amavuta y’ubutore, ni uko aho anyuze hose akagenda agira neza (Intu10,38). Urupfu n’izuka bye bitwibutsa ko umuntu uje muri iyi si wese akwiye kurangwa n’urukundo, impuhwe n’ubutabera, akagira neza adategereje gushimwa na yo, bityo agasozereza ubuzima bwe mu mutsindo akagabirwa ubugingo bw’iteka. Kandi tuzi neza ko, ukwemera iyo kutifitemo ibikorwa biguhamya, kuba kwarapfuye. Uwabatijwe rero, iyo abayeho ntagaragaze mu mibereho ye itandukaniro n’utarabatijwe, ibyo yemera biba ari amagambo gusa.
Uwemera arangwa no gukunda kandi akubaha abantu bose. Yihatira gufata ubuzima bw’abandi nk’ubwe, bityo ntawe yirengagiza, ntawe asuzugura, kuko ahora yibuka ko mugenzi we yaremwe mu ishusho y’Imana, agasabwa guhora ayirinda icyayihindanya cyangwa kikayangiza. Uwo rero uzasanga aharanira guhugura cyangwa kwigisha Ijambo ry’Imana n’Amategeko yayo. Aharanira gukosora uwakosheje, gusura abarwayi n’imfungwa, gufasha abakene mu byo abashije, kurenganura abarengana agaragaza ukuri aho guhishira ikinyoma. Akunda gusenga, agasingiza ashimira Imana ibyiza ihora imugirira, akaboneraho gusabira abazima n’abitabye Imana kuko Imana ari yo Mugenga wa byose, kandi kuri Yo byose bikaba bishoboka, kuko Uwabatijwe asabwa kudasiga isi uko yayisanze, ahubwo aharanira ko yarushaho kunogera abayituyeho bose. Ahora rero arwanya icyatera amacakubiri, intambara, inzika n’ubundi bugira nabi bwitwaza amaboko cyangwa ububasha umuntu afite. Ni ubutumwa butoroshye ariko bushoboka ku wemera Imana kuko, ntakiyinanira.
Ni yo mpamvu mu Ivanjiri, Yezu yemeje Nikodemu ati: “Ntutangazwe n’uko nkubwiye ngo ugomba kongera kuvuka bwa kabiri”. Yezu yashakaga kumwumvisha ko iryo vuka rishya yise ubwa kabiri (kubatizwa), ari ryo soko n’ishingiro ry’ubuzima bushya duhabwa n’Imana ubwayo ku bwa Roho Mutagatifu. Ni ho turonkera imbaraga zisumbye iz’umubiri kuko, ziduha guhangara ikibi tukerekana ko icyiza ari cyo kigomba gutsinda, ineza ikaganza inabi, bityo urupfu rukimukira ubugingo. Ibyo bigatuma ubonye ubikora yibaza ati: uriya muntu ntasanzwe? Ibyo akora ni iby’igiciro gihanitse. Ni uwo gushyigikirwa no gufatiraho urugero rwiza.
Kugira ngo uwabatijwe abashe kugera kuri iyo ntera, ni ngombwa kwigana urugero rwa Nikodemu, n’ ubwo yari umuhanga, ariko yagiye kumureba, ngo amusobanuze igikwiye, yigishwe na we. Umukirisitu, udafata umwanya ngo ahure, aganire kandi abaze Yezu, mu isengesho rye ku giti cye, burya aba yiyimye umugisha n’isoko y’imbaraga zimufasha gusohoza ubutumwa bwe. Mu isengesho uzabaza Yezu uko ukwiye kwitwara, mu buzima, mu kazi, mu rukundo no mu mibereho ya buri munsi. Ni ukumutega amatwi ukareka Roho we akakuyobora. Ni ukuri azayobora intambwe zawe mu nzira y’ukuri n’amahoro. Aha ni ngombwa gukunda gusoma no kuzirikana Ijambo ry’Imana, Gusenga no Gushengerera Yezu mu Isakaramentu ry’Ukaristiya, kimwe no guhabwa andi masakaramentu, cyane irya Penetensiya, kuko Yezu atubabarira ibicumuro byacu, akaduha imbaraga zituma turushaho guhamya ko yatsinze urupfu n’icyaha akazukira kudukiza.
Uwabatijwe wese mu izina rye asabwa kubera Kristu, umuhamya muri bagenzi be, nuko kumwemera no kugenza nka we bikamuronkera Ubugingo bw’iteka. Amina.
Padiri Anselimi MUSAFIRI


text:
Ijambo rya ka Canon MFITUKIZA Samuel mu giterane cy'impuguke
Yatangiye abwira impuguke ko ari byiza kwihana kubera ko ari byo bifasha mu kurwanya amakimbirane hagati y'abakozi b'Imana bityo iterambere rikihuta, yifashishije indirimbo ya 198. Iyi ndirimbo ikaba iririmbwa himikwa abapasitori. Canon yasobanuye ko itorero ryubatse ku mashyiga atatu nk'uko tubisoma muri Zaburi 144:12 : Abakuru, abana n'urubyiruko byose tukabifashwamo n'Imana. Yakomeje asobanura ko hari ibintu bigera kuri bine biri guhiga isi dutuyeho: 1. Materialism: (gushaka ubutunzi bw'isi: abakirisito n'abapasitori) 2. Humanism : Ibitekerezo Imana itarimo ( ubwenge bw'isi), ubwenge bwiza ni ubwenge bwa Kirisito, buturuka ku MANA. 3. Environmental : ubutaka abantu babumaze. Gukoreraho ibindi bikorwa nko gutera ibiti, kandi ibiti bikurura ubutaka kandi tukanatekereza ku birebana n'imbyaro turwanya inzara kubera ko ntabwo byoroshye kubwiriza ubutumwa umukirisito ushonje. 4. Religious pluralism : ( amatorero ari kugenda aba menshi). Icyo impuguke zihamagarirwa ni uguhamya Yesu Kristo nk'Umwami nk'umukiza. 5.Globalisation: isi iri kugenda iba akarwa gatoya : Inama zitangwa aha ngaha nuko tugomba kwitwara neza ku bintu birebana n'ikoranabunga ( watsap, internet,twitter…). Ni byiza kubisesengura neza tutitaye ku byo abazungu bandika gusa ahubwo natwe tugomba kwandika ibyacu. Canon yakomeje atanga inama : - Kubaka itiroro rimwe (Unity) kubera ko muri Kirisito turi umwe kandi umuntu w'Imana ni ukizwa; - Paruwasi ikuze ntabwo ari Paruwasi irwama ahubwo hagomba kubaho gushyira hamwe; - Itorero rigomba guhuza abantu bose( nta mukene, nta mukire); - Itorero ryubakiye kuri classes eshatu: - High class( abategetsi, abacuruzi) - Middle class( professionals) - Lower class ( abo hasi) - Umuhamagaro nyakuri ni ukuvuga ubutumwa; - Kuba impumuro nziza kuri bagenzi bacu bakizwa; - Umurimo w'abakirisito ni kubaka itorero no kuramya Imana; - Abakirisito bareberera itorero; - Abakirisito bahemba abakozi babo; - Gukora nta gihembo: gukorera ijuru gusa; - Abakirisito bagomba kurwanirira itorero; - Abakirisito bahamagariwe gufasha abatishoboye; - Guharanira impinduka ibitari mu buryo tubishyira mu buryo; - Abakozi b'Imana beza bafasha abadafite imbaraga ( facilitators); - Guhanurira abantu binyuze mu mwuka bitari kurota.


text:
Akenshi mu muryango habonekamo amakimbirane bitewe no kutumva ibintu kumwe, kutava ku izima no guhora umwe mu babana atekereza ko ariwe ubona ibintu neza kandi ariwe ushyira mu gaciro wenyine bikazahaza umuryango.
Amakimbirane yose siko aba ari mabi mu muryango kuko ku rwego runaka ashobora guhwitura imyitwarire itari myiza ariko iyo arenze urugero cg bene umuryango bakabyitwaramo nabi ashobora gusenya
Gukemura amakimbirane ni byiza kandi bifite akamaro mu muryango byomora ibikomere biruta gukosoza ikosa irindi.
Tugiye kureba ibintu 8 wakwitaho ushaka gukemura amakimbirane mu muryango nkuko tubikesha Agasaro Magazine :
1.Kumva neza imitere y’ikibazo no kugiha imipaka
Abantu benshi bahorana amakimbirane kubera kutamenya icyo uwo mubana akunda cg yanga, kutamenya uburemere bw’ikosa runaka n’ingaruka rimugiraho.
2.Kumva ko mugenzi wawe nawe ari umuntu yakosa
Akenshi biroroha kuremererwa n’ikosa rya mugenzi wawe ukumva ko iryawe ari ibisanzwe atari grave, ariko rwose jya uca bugufi wumve ko kuba yakosheje bitavuze ko akwanga. Wowe tekereza ko ikitagenda gishobora guhinduka kandi ukabimufashamo.
3.Kumenya igihe cyo kugira icyo uvuga
Uburyo buboneye nko kubaza mbere yo gushinja no kwemeza amakosa mugenzi wawe, kutamubwira akaminuramuhini hirindwa ko yakwihagararaho bikabyara intonganya, kutavangitiranya ikosa ryakozwe n’ayakozwe kera.
4.Gutega amatwi
Ni byiza kandi kugira umuco wo gutega amatwi mugenzi wawe ukishyira mu mwanya we igihe ari kukubwira ibyerekeye ikosa yakoze.
5.Kugaragaza ibyifuzo bya buri ruhande no kugerageza ibisubizo bishoboka
Iyi ni intambwe y’ingirakamaro kubagize umuryango kuko aho guhangana buri wese agaragaza inyungu abifitemo ; aho kwivovota buri wese asobanura neza icyo ashaka n’uburyo yumva bimuvuna ; buri wese akagaraza ibisubizo bishoboka
6. Kwirinda kurema ihangana
Ntukumveko umwanzuro wifuza ariwo wafatwa ukagenderwaho, Ibyiza nuko mwese mureba igifitiye umumaro umuryango wanyu mukakigira nyambere.
7.Gufata umwanzuro
Umwanzuro ugomba gushingira ku nyungu z’umuryango igisubizo cyumvikanyweho na bose. Iyo intambwe ikurikirwa no kubungabunga ibyumvikanweho mu akwanga ko bizongera.
8.Kubabarira
Ni byiza gutinda ku byiza bya mugenzi wawe aho kwita kubibi bye kuko iyo uhora umutekerezaho bibi uhora umubona mu isura ushaka kumubonamo, urababarira kandi ukirinda guhora ubimwibutsa.


text:
Ku nshuro ya Kabiri hasojwe igiterane ngarukamwaka cy'abana muri EAR D/BYUMBA
. Ni igiterane cyatangiye kuwa 14-16/12/2018 cyitabirwa n’abana bagera kuri mirongo icyenda ( 90 )baturutse muri Paruwasi zigize EAR D/BYUMBA. Mu masomo zari zirimo iyobahawe na Nyakubahwa Musenyeri wacu dusanga mu intego ya Diocese y’umwaka wa 2019 igira iti “NIMUZE TWUBAKE KANDI DUSANE†(2 NGOMA 14:6) ndetse n’ iy’abana ya province igira iti†SESA IMPANO YAWE YAKEâ€, ( 2 Timoteyo 1: 6 ) n’izindi zitandukanye nk’uko bigaragara mu myanzuro abana bifatiye ubwabo. Mu mpanuro Umwepisikopi yabahaye mu isozwa ry’igiterane yasabye abakristo bose gufata no kwita ku bana bose nk’abacu bagafashwa kubyaza umusaruro mu burere,ubucukumbuzi abana baba bafite.yasabye kandi ko ubutaha abana bajya bafashwa kwitabira iki giterane cyane ko hari Paruwasi zitatohereje abana ndetse by’umwihariko asaba ababyeyi bo muri Paruwasi Cathedrale ko ubutaha bajya bashoboza abana kubona ayo mahirwe aba yaje I wabo. Hashyizweho komite y’ababyeyi igizwe n’abaherekeje abana mu giterane ,yo kureberera no kubungabunga ibikorwa by’abana, yasoje yemerera abana ko nyuma yo korozwa inkwavu ijana ubu zikaba zigeze kuri Magana inani abemerera ko bagiye guhabwa n’inkoko yifuriza buri wese Noheli nziza n’Umwaka mushya muhire. Iyi ni imyazuro abana bafatiye mu giterane: MUCYUMBA CY’INAMA CYA EAR D./BYUMBA( CDFC) HABEREYE IGITERANE CY’ABANA BATURUTSE MURI PAROISE ZIGIZE DIOSEZE YA BYUMBA. IMYANZURO YAFASHWE N’ABANA BITABIRIYE IGITERANE CYO KUWA 14-16/12/2018 N’IYI IKURIKIRA: 1. Nyuma yo kwigiswa na nyakubahwa Musenyeri wacu intego ya Diocese y’umwaka wa 2019 igira iti “NIMUZE TWUBAKE KANDI DUSANE†ndetse n’ iy’abana ya province igira iti†SESA IMPANO YAWE YAKE†twasanze natwe Abana turi abubatsi kandi natwe Abana dufite Impano zo gukoreshereza Imana. 2. Twigishijwe kandi iby’URUGENDO RW’UBUZIMA bitwibutsa kwishimira uko Imana yaturemye kandi ntitujyire Ubwoba bw’ejo hazaza ahubwo tukizera Imana idukunda. 3. Twijyishijwe uburenganzira n’inshingano by’umwana dusanga tutagomba guhishira uwari we wese watuvutsa uburenganzira bwacu. 4. Twigishijwe Sporo ituma tugorora ingingo zacu bityo tukagira ubuzima bwiza 5. Twiyemeje ko tuzigisha tuzigisha abo twasize mu ma paroisse yacu uburenganzira bw’abana n’inshingano zabo. 6. Twiyemeje kandi twemeranya n’imitima yacu ko ikinti cyose tuzajya dukora tuzajya duhimbaza Imana. 7. Twiyemeje gukomeza imirimo myiza no kubera abandi urugero rwiza haba mu rugo ku rusenero nahandi hose tuzaba turi. 8. Twiyemeje kwirinda inshuti mbi zidushora mungeso mbi 9. Twiyemeje gukomeza kubaha ababyeyi n’abandi bose twicishije buguf Turashimira: 1. Turashimira Imana yaturemye turi beza kandi ikaduha ababyeyi beza,igihugu cyiza n’itorero ryiza dusengeramo 2. Turashimira abayobozi b’itorero badahwema kutuzirikana no kuduha agaciro cyane cyane Musenyeri wacu uduhoza ku mutima tukaba dukora igiterane buri mwaka. 3. Turashimira Ama paroisse na Mothers union muri rusange bo badushoboje kuza muri iki giterane 4. Turashimira Abatwigishije nababyeyi baduhererkeje muri iki giterane cyacu. Icyifuzo: 1. Twifuza ko iki ubuyobozi bwa Dioseze buzadukorera ubuvugizi buri paroisse ikazajya ihagararirwa mu giterane cyabana kuko ubu hari Paroisse umunan(i 8) zitakitabiriye. 2. Twifuza ko Diocese yashishikariza ama Paroisse yose ko buri mwaka bazajya bakora igiterane cyabana kuko hari Paroisese zisoje uno mwaka zitagikoze. Turangije Tubashimira mwese Imana ibahe umugisha. Noheli nziza n’umwaka mushya muhire.!!!!!!!!!!!!!!!!!!!!!!!!!!!!!
Rev.Etienne Bakweli niwe wayoboye iteraniro ryo gusoza iki giterane
Ven.Elisoni yahamagariye abana kutaba ibirumbo
Abana bitwaye neza barahembwe
Iyi ni Komite y'abana


text:
Ni igitaramo cyateguwe mu rwego rwo gususurutsa abakunzi b’ibirori mu mujyi wa Kigali, kikazatangira i Saa tanu za mu gitondo kugeza amasaha yemewe y’ingendo arangiye ku wa Gatandatu tariki 27 Ugushyingo 2021.
Abazitabira iki gitaramo bazasusurutswa n’aba Djs barimo; DJ Pyo, DJ Kalex, Selekta Copain, The Boo’d Up Djs, Dj Kiss, DJ Ry,1k Djs,DJ Karim, DJ Phil Peter, DJ Douce na DJ Roxy.
Kwinjira muri iki gitaramo bikaba ari 5000Frw na 10 000Frw mu myanya y’icyubahiro, mu gihe ameza y’abantu batandatu ariho icupa ryo kunywa yo azaba agura ibihumbi 200Frw.
Abari gutegura iki gitaramo babwiye IGIHE ko ari igitekerezo cy’ibirori ngarukakwezi bazajya bakora mu rwego rwo gususurutsa abantu bari bamaze igihe mu bwigunge bwatewe na Covid-19.
Bati “Abanyarwanda kimwe n’Isi yose, bari bamaze igihe mu bwigunge kubera Covid-19, niyo mpamvu twifuza kubasusurutsa binyuze mu bitaramo nk’ibi. Tuzajya tubikora buri kwezi kandi twizeye ko abantu bazishima kurushaho.”
Uretse abahanzi bazaririmba muri iki gitaramo, hari ibindi bikorwa bitandukanye birimo kumva umuziki mwiza, koga, gusangira n’ibindi byinshi bizatuma ntawe uzaheranwa n’irungu.


text:
Ku gicamunsi cyo ku wa gatatu tariki ya 04 Kamena 2014, Minisiteri ya Siporo n’Umuco (MINISPOC) n’ibigo biyishamikiyeho aribyo: Isomero ry’Igihugu, Ishyinguranyandiko ry’Igihugu, Inteko Nyarwanda y’Ururimi n’Umuco, Komisiyo y’Igihugu ishinzwe kurwanya Jenoside, urwego rw’Igihugu rushinzwe Intwari, impeta n’imidari by’Ishimwe n’Ikigo cy’Igihugu cy’Ingoro z’Umurage z’u Rwanda basuye urwibutso rw’akarere ka Musanze rwa Busogo basobanurirwa amateka yaharanze mbere yo gusura no gufasha inshike, imfubyi n’abapfakazi bo mu murenge wa Cyuve.
Dr Bideri Diogene yavuze ko aka gace gafite amateka yihariye kandi akomeye bitewe n’uko abayobozi baba abagisevile na gisirikare boyoboraga igihugu bose ariho baturuka.
Dr Bideri Diogene yagize ati: “amateka y’aka karere (mu cyari komine Mukingo) arakomeye cyane bitewe n’uko ariho abayobozi bose bavukaga. Nzirorera Joseph wari Minisitiri wa MINITRAPE avuka Byangabo, Bagosora avuka inyuma y’iyi misozi, Kajerijeri ufungiwe muri Mali nawe yabaga aha anayobora komine Mukingo, abari abasirikare bakuru hafi ya bose baturukaga muri iyi misozi. Habyarimana Juvenal nawe yakomokaga inyuma y’iyi misozi”.
Bideri yakomeje agira ati: “Muri aka gace itotezwa ry’abatutsi ryakajije umurego muri za 1990 na 1991, icyo gihe abayobozi ba Leta yariho bafatanije n’abagisirikare bapakiraga abatutsi mu mamodoka bakajya kubicira kuri komine byaba nijoro imirambo bakajya kuyita mubirunga. Mu 1991 havutse umutwe w’interahamwe witwaga Amahindure, ushyirwaho n’uwari Minisitiri Nzirorera wabahaga intwaro n’imyenda bakorera inama mukabari ke kitwaga Isimbi. Amahindure yafatiraga imyitozo mu kigo cya gisirikare cya Mukamira na Bigogwe, nyuma y’imyitozo mu 1994 baragarutse baratsembatsemba ku buryo mu batutsi bari bahasigaye nta n’umwe wasigaye. Bahavuye bajya za Mukamira, Nkuri, Rwerere mbere yo gukwirakwiza no gutangiza Jenoside mutundi duce tw’Igihugu”.
Dr Bideri yasoje ubuhamya avuga ko ashimira Leta y’ubumwe bw’Abanyarwanda yahagaritse Jenoside igaharanira ubumwe n’ubwiyunge, ikaba inakomeje gushyiraho gahunda zibanisha abanyarwanda zirimo gahunda ya Ndi Umunyarwanda n’izindi, akaba anashimira abantu bose bafata umwanya bakifatanya n’abacitse ku icumu mu kwibuka ababo bazize Jenoside yakorewe Abatutsi mu 1994.
Dr Bideri yagize ati: “Kuba duhuriye aha uyu munsi ni ikintu cy’ingenzi, ikimenyetso cy’ubumuntu ; bifasha cyane abarokotse kuko bituma bava mu bwigunge”
Nyuma yo gusura uru rwibutso no gusobanurirwa amateka yarwo, abakozi ba MINISPOC n’ibigo biyishamikiyeho basuye inshike, imfubyi n’abapfakakazi bo mu murenge wa Cyuve, bazishyikiriza inkunga igizwe n’ibikoresho byo mu nzu, ibiryamirwa (Matela), ibiribwa n’ibindi byinshi bitandukanye, hanatangwa inkunga ya Miliyone ebyiri ku mashyirahamwe abiri, Tuzamurane Rugeshi (ubuhinzi) na Duhozanye Rugeshi (Aborozi b’inkoko), y’abarokotse Jenoside.
Ngirinshuti Vincent, uhagarariye ishyirahamwe Duhozanye Rugeshi y’ubworozi bw’inkoko, mu ijambo rye yagize ati: “Ndashimira aba bavandimwe baturutse muri Minisiteri ku bw’inkunga baduhaye. Iyi nkunga tugiye kuyibyaza umusaruro, dukore duharanira kwigira”
Mu ijambo n’ubutumwa bwe, uwari uhagariye abakozi ba MINISPOC n’ibigo biyishamikiyeho basuye abarokotse Jenoside ba Cyuve, Bugingo Emmanuel, yagize ati: “Twaje kwifatanya n’abaturage ba Cyuve tubafasha kwibuka no kunamira ababo bazize Jenoside yakorewe abatutsi mu 1994. Twazanye inkunga yagenewe imiryango ine (4) y’inshike za Jenoside zitishoboye, iyi nkunga igizwe na matela, ibyo kurya , ibikoresho byo mu nzu n’ibindi. Hari n’abandi kandi bishyize hamwe bakora imishinga y’ubuhinzi bw’ibirayi abandi ubworozi bw’inkoko turabashimira ubutwari bagize; kugira ngo tubunganire twabazaniye inkunga ya Miliyoni ebyiri”.
Iyi gahunda yo gusura no gufasha inshike, abapfakazi n’amashyirahamwe byo mu karere ka Musanze, umurenge wa Cyuve bikaba biri muri gahunda yo gutegura kwibuka abari abakozi, Abahanzi, Abakinnyi, Abafatanyabikorwa n’inshuti bagize uruhare mu iterambere rya Siporo n’umuco bazize Jenoside yakorewe Abatutsi mu 1994. Iyi gahunda ikaba iteganijwe ku wa 06 Kamena 2014, kuri petit stade guhera saa kumi n’imwe z’umugoroba.


text:
Nubwo yabaye icyamamare muri muzika, ngo burya cyera ku ishuri yari umuntu wiberagaho mu buzima acecetse ariko ari umuhanga by’intangarugero,gusa ngo yishimirwaga n’abantu aho yabaga kwa Nyirarume mu gace ka Bukaya muri Jinja.nkuko Stephen Wakaza na Michael Kaaya babanye mu buzima bw’ishuri babisobanura.
Inshuti ye ya cyera biganaga kwishuri ubu akaba ari umwarimu mu ishuri ryisumbuye,ngo yibuka ukuntu indirimbo nka tukikore nera, Byagana, Gutamiza, Bread and butter,arizo yahereyeho yandika kandi ngo uwatumye akunda muzika ni umwarimu wa mwigishije mu ishuri ry’incucye.
Stephen Wakaza Yagize ati“Ndabyibuka yarambwiye ngo umwarimu we wo mu ishuri ry’incucye yamuhinduriye ubuzima.Umwarimu yaramubwiye ngo azaba umunyamuzika mwiza”.
Wakaza yakomeje agira ati” Uwo twiganye turi n’inshuti agiye akiri muto! Kwishuri ku munsi w’ababyeyi,yashoboraga kuririmba abari aho bose bakanyeganyega”
Kuri Wakaza, ngo Radio yize mu ishuri ry’isumbuye rya Holy Cross Lake View Senior Secondary School iri mu karere ka Jinja, guturuka mu wa mbere kugeza mu wa kane. Ngo ni kur’iri shuri bicaye ku ntebe imwe.Ngo yahise ajya gukomereza icyiciro cya kabiri cy’amashuri yisumbuye muri Kiira College Butiki.
Ati”Yahoraga aza mu myanya itanu yambere mu ishuri.yari umuhanga mu ubuvanganzo,icyongereza n’amuzika. Niwe wenyine yumvaga amasomo ya muzika,aho kuri twe gukoresha amanota yo muri muzika byadukomereraga. Nku muntu twicaranaga yanyigishije uburyo nabasha kumenya kwandika inkuru ziryoshye .Ibyo byari bikomeye kurijye.Nanjye ariko namufashaga tugeze mu isomo ry’Imibare”.
Nubwo muzika yamugize icyamamare,kwishuri yabagaho mu buzima acecetse. gusa ngo yishimirwaga n’abantu aho yabaga kwa Nyirarume mu gace ka Bukaya muri Jinja.
Wakaza ati“Yahoraga aba uwambere mu marushanwa ya muzika mu bigo byose by’amashuri ku rwego rw’akarere.Yakundaga kuba ari kumwe cyane n’abanyeshuri b’igitsina gore.ntiwashoboraga kumubona ku kibuga cy’umupira w’amaguru ahubwo ntabwo byatunguranaga umubonye ku kibuga cya neti boro (Net Ball)”.
Nkuko bikomeza bivugwa na Wakaza, Radio niwe yayoboraga muzika muri kiliziya Gaturika.yasobanuye Radio nku umuririmbyi wa mbere ndetse akaba n’umuhimbyi w’indirimbo ku gihe cyabo. ati “yakundaga ibijyanye n’ubugeni kandi yari umunyabugeni mwiza “. yongeraho kandi ko yigeze kwegukana isoko ryo gukora ibishushanyo muri Kampala.
Uwobiganye Michael Kaaya mu nyandiko yakoze yagize ati”Twabyutse twumva inkuru y’inca mugongo yo kubura icyamamare cyacu Radio.Azahora iteka yibukwa.Yayoboraga ihuriro ry’urubyiruko rw’abanyeshuri (YCS students) kandi buri gihe twahoraga twegukana ibihembo. yari umunyeshuri usobanutse kandi ufite ubuzima bwuzuye. Fr Picavet, ihangane ubuze umwana wawe, Sr Mary umunyeshuri wawe yajyanye n’impano zose, Dutakaje impano.umwe mu baririmba by’umwimerere muri Uganda”.
Aba ni Abanyeshuri bo kuri Holy Cross Lake View aho yize icyiciro cya kabiri cy’amashuri yisumbuye
Abinyujije k’urukuta rwa Facebook ya New Vision Liz Elder, Ati” Igihe wowe na weasel mwagaragaye ku ruhando rwa muzika, uruganda rwa muzika ntirwari rumeze neza. Umuziki w’abahanzi bacye bari bakunzwe kuri icyo gihe wageze aho ubura umwimerere, nta nyungu ndetse waravuye ku gihe. Mwembi mwageze ku ruhando rwa muzika muhita mutuma uruganda rwamuzika rusubira ibuzima ruva ibuzimu. Mwazanye irushanwa ry’indirimbo nshya zitanga ibyishimo.”
Perezida Yoweri Kaguta Museveni abinyujije kuri twita yagize ati” Havuzwe ibyerekeranye n’urupfu rw’umuhanzi Moses Ssekibogo uzwi ku izina rya Mowzey Radio.Nagize ubufasha ntanga bwo ku muvuza nizeye ko azakira ! yari umwana muto w’impano ndetse n’ahazaza he hari imbere”.
Juliana Kanyomozi n’ikiniga kinshi kuri twita ati”Ntushobora kugenda utyo!. Kubera iki ?”.
Ibindi wamenya byaranze Nyakwigendera
1.Mu 2008 Yarangije kaminuza ya Makerere mu ishami rya Busikoroji (Psychology) kuri buruse ya reta
2.Muri 2004 yajyanywe kwa Jose Chameleone ngo batangire gukorana abifashijwemo n’umugabo witwa Chagga.
3.Radio yandikaga indirimbo zirenga enye (4) mu cyumweru,byamutwaraga iminota 30 yo kwandika indirimbo ikarangira.
Nyakwigendera ari kumwe na Weasel bari kwishuri
Uyu ni umugorewe ba byaranye Liliani Mbabazi bafitanye abana batatu
Abapfakazi ba Radio aribo, Lilian Mbabazi, Jennifer Robinson n’ abana babo
Lilian Mbabazi ari kumwe n’abana yabyaranye na Radio aribo Asante na Ayana Kazooba Sekibogo
Umupfakazi wa Radio w’umuzungukazi Jeniffer Robinson hamwe n’umwana we Sekibogo Leo Njovu
Lilian Mbabazi n’umwana we Ayana Kazooba Sekibogo arimo gusengera umubyeyi we
Yanditswe na Habarurema Djamali


text:
Rutsiro: Bagaragarijwe ko kutaboneza urubyaro bidindiza iterambere
Yanditswe na Dusingizumuremyi Vestine
Umuyobozi w’Akarere ka Rutsiro, Ayinkamiye Emerence, yasabye abaturage bo mu murenge wa Murundi muri aka karere kwitabira gahunda yo kuboneza urubyaro, kuko kubyara abo badashoboye kurera biri mu bidindiza iterambere ryabo n’iry’igihugu muri rusange.
Mu kiganiro yagiranye n’aba baturage, Meya Ayinkamiye yababwiye ko n’ubwo biyongera buri munsi ariko ubutaka bwo butiyongera, bityo buri wese akwiye kujya abyara bijyanye n’ubushobozi afite.
Yagize ati: “Iyo ubyaye abana benshi ni ho havamo ba bandi bajya mu muhanda, ba bandi bata ishuri, amakimbirane adashira, igwingira ry’abana n’ibindi, twese dufatanye kugira ngo tugire ingo zimeze neza zitekanye, zumvikana, kuko ingo zitekanye zimeze neza ni zo zitera imbere”.
Yakomeje agira ati “Mu rugo mushoboye kugaburira abana babiri ushyizeho abandi batanu, barindwi… mbese urwo rugo ruratekanye? Ubu kubaho ni ugupanga ukavuga uti uyu mwana umwe cyangwa babiri ni bo nshoboye kurihira ishuri, kwishyurira mituweli n’ibindi. Nta kugira ngo umwana abe umuzigo”.
Bamwe mu baturage bo muri uyu murenge bagaragaza ko kutaboneza urubyaro ari ikibazo gishingiye ku myumvire ikiri hasi aho abagabo babona abagore babo baboneje urubyaro bagahitamo kujya kubyara abandi hanze bakabazanira wa mugore waboneje urubyaro”.
Nyiransabimana Vareriya, utuye mu murenge wa Murunda, we avuga ko ubushoreke bubangamira gahunda yo kuboneza urubyaro.
Yagize ati “Ubushoreke rwose buratugora aho umugabo atunga umugore baba babyaye nka kane cyangwa gatatu, akongera agashaka undi mugore, ba bana akabazana ku mugore wa mbere.
Nk’uwange ubu adufite turi abagore batandatu, ni nge wa mbere kandi bose bafitanye abana, ugasanga abo bana barabanzaniye nange sinishoboye kubera gukorera urugo ndi umwe, ugasanga agasambu gato mfite turakarwaniramo ari nge na ba bana bose, kandi aracyari muto afite imyaka 35 n’ejo yazana undi mugore”.
Bihoyiki Beatrice, umuhuzabikorwa n’inama y’igihugu y’abagore mu murenge wa Murunda, we avuga ko bakomeje kuganiriza ababyeyi ibyiza byo kuringaniza abana n’umutungo bafite.
Ati “Dukomeza kwigisha ari mu mugoroba w’ababyeyi, mu nama zitandukanye, nyuma y’umuganda… dufite ingo eshatu hano mu murenge wacu aho abagore baboneje urubyaro ugasanga abagabo babo bahisemo kujya kubyara hanze ba bana bakabazana abo bagore bagahitamo kubemera kugira ngo abagabo batabacika burundu.
Dukomeza ubukangurambaga tubwira abo bagabo ko uwo muco ari mubi kuko n’ubwo uwo mugore abakira atabafata nk’abe ugasanga bahuye n’imirire mibi, bagata ishuri n’ibindi”.


text:
Imiti ikoreshwa mu buhinzi iravugwaho kugira ingaruka ku binyabuzima (Ubushakashatsi)
Ubushakashatsi bwakozwe na Kaminuza y’u Rwanda ifatanyije n’ihuriro ry’imiryango yo muri sosiyete civile ikora ku mazi ya Nil (Nile Basin Discourse Forum(NBDF) bugaragaza ko imiti n’ifumbire mvaruganda bikoreshwa cyane cyane mu buhinzi bigira ingaruka ku bidukikije, inyamaswa, urusobe rw’ibinyabizima, ndetse ko bishobora kugira n’ingaruka ku buzima bwa muntu.
Ubwo bushakashatsi bwakozwe hagamijwe kureba uburyo hakorwa ubuhinzi, umusaruro mwiza ukaboneka ariko hatabayeho kwangiza ibidukikije n’ubuzima bw’abantu ndetse n’ubw’ibindi binyabuzima.
Prof Bizuru Elias, umwarimu muri Kaminuza y’u Rwanda wagize uruhare mu ikorwa ry’ubu bushakashatsi avuga ko ibyo babonye muri ubwo bushakashatsi bigaragaza ko mu buhinzi buriho gukorwa harimo ibintu bimwe na bimwe byangiza ibindi binyabuzima.
Ati “Urugero dufashe nk’imiti iterwa mu birayi cyangwa imiti iterwa mu bigori, twasanze bimwe byica amafi, ibindi byica utunyamaswa two mu mazi, ibindi bifite ingaruka ku nzuki. Hamwe inzuki zaragabanutse, ndetse n’umusaruro w’ubuki waragabanutse.”
Icyakora ku byerekeranye n’ingaruka imiti ikoreshwa mu buhinzi yaba igira ku buzima bwa muntu, ho ngo ntiharakorwa ubushakashatsi bwimbitse kugira ngo bisuzumwe, ariko hari ibivugwa ko imwe mu miti ishobora kuba intandaro ya kanseri.
Abakoze ubushakashatsi bakabona ingaruka imiti ikoreshwa mu buhinzi igira ku binyabuzima basaba ko habaho ubukangurambaga mu gukora ubushakashatsi bwimbitse kugira ngo barebe uko basimbuza imiti ikoreshwa mu buhinzi yangiza ibindi binyabuzima.
Mu gihe hataraboneka uburyo bwo kuyisimbuza, ngo hakwiye kongerwa ubumenyi bw’uburyo bayitera. Kuko ngo nk’iyo uteye umuti ku birayi cyangwa ku bigori, hanyuma ibyo bigori bikarabya, byica inzuki ziza kuri izo ndabyo.
Prof Bizuru ati “Ni yo mpamvu mu gihe tugitegereje kubona icyasimbura ibyo byangiza ibidukikije n’ibinyabuzima, twifuza ko hakorwa ubushakashatsi bwimbitse bugamije kwigisha abahinzi uko bakoresha iyo miti.”
Mukantabana Crescence ayobora umuryango witwa Réseaux de Développement des Femmes Pauvres, aho bakorana n’abagore n’abakobwa bava mu miryango ikennye. Bibanda ku buringanire n’ubwuzuzanye bw’umugabo n’umugore, no kongerera umugore ubushobozi.
Mukantabana ari mu buyobozi bw’ihuriro ry’imiryango yo muri sosiyete civile ikora ku mazi ya Nil (Nile basin Discourse forum(NBDF). Mukantabana avuga ko NBDF na yo yagize uruhare muri ubu bushakashatsi aho yakoranye n’abashakashatsi kugira ngo bagaragaze ibibazo bigaragara mu ikoreshwa ry’imiti n’amafumbire mvaruganda, ingaruka bigira ku butaka, ku mazi no ku buzima bw’abantu n’ibindi binyabuzima.
Ati “Rero murabona ko bamaze kutwereka ibyo babonye, twebwe uruhare rwacu ni ukuzafata biriya byavuye mu bushakashatsi, tukabiheraho dukora ubuvugizi kuko ni ko kazi kacu nka sosiyete civile.”
“Tuzakora ubuvugizi ku nzego bireba, abantu bakomeze babiganireho, ndetse n’abaturage tubashyiremo, kuko kugira ngo kiriya kibazo gikemuke, birasaba ko zaba inzego zifata ibyemezo, baba abahinzi, abashakashatsi, na sosiyete civile twese tugomba gukorana kugira ngo tugaragaze ingaruka iriya miti n’ifumbire mvaruganda bifite ku mubiri w’umuntu, ku butaka, ku mazi, na biriya bibazo byose mwabonye birimo biteza.”
Bisangwa Innocent ukora muri Minisiteri y’Ubuhinzi n’Ubworozi ushinzwe ibidukikije n’ihindagurika ry’ikirere mu buhinzi, yashimye abakoze ubwo bushakashatsi kuko bufasha mu kunoza igenamigambi ry’ibigomba gukorwa.
Na we yavuze ko hazabaho gusuzuma ibyagaragajwe muri ubwo bushakashatsi, ariko kandi hakaba hakenewe no gukora isuzuma ryimbitse kugira ngo koko bagire amakuru afatika kandi adashidikanywaho.
Ibitekerezo ( 3 )
kurwanya nkongwa ikabije bitangira ryari
Iyo miti yifumbire hari naho ijya mu mazi atunganywa n’inganda z’amazi yo kunywa ugasanga bigize ingaruka ku buzima bw’abantu.Nkubu hari uruganda rw’amazi rwagunzwe i Nyagatare kubera yuko basanze ayo mazi arimo ingano nyinshi y’imiti y’ifumbire
Ukeneye ifumbire itagira "chemicals" mu rwego rwo kurengera ubuzima bw’abantu n’ibidukikije, wahamagara kuri 0788-301-809,icyo kibazo twakivugitiye umuti.


text:
Mu gihe hashize iminsi mike hatangajwe amavugurura ari gukorwa muri Kiliziya Gatolika, abantu batandukanye bahise batekereza ko aya mavugurura yaba agamije gukemura bimwe mu bibazo bijyanye n’amahame amwe n’amwe atavugwaho rumwe n’abakirisitu ba Kiliziya Gatolika.
Bimwe mubyo bagaragaje bishobora kuba byaganirwaho, bari bagaragaje ko batekereza ko aya mavugurura ashobora gusiga Abapadiri bemerewe kuba bashaka abagore, abagore nabo bakaba bakwemererwa kuba abapadiri ndetse ko ngo hazarebwa no ku kibazo cy’ababana bahuje ibitsina. Ibi byose nibyo abantu batangiye gutekereza bakimara kumva ko kiliziya Gatolika yatangiye amavugurura.
Kuri ubu Kiliziya Gatolika y’u Rwanda yavuguruje aya amakuru yari amaze iminsi acicikana avuga ko amavugurura amaze iminsi mike atangijwe na Papa Francis, agamije gusuzuma uko Abapadiri bakwemererwa gushaka abagore, uko abagore baba abapadiri n’uko ishyingiranwa ry’ababana bahuje ibitsina ryakwemerwa na Kiliziya.
Mu kiganiro Padiri Mukuru wa Paruwasi Kacyiru-Kagugu, Martin Uwamungu akaba ari na we uzaba uhagarariye itsinda ry’abantu 13 bazakora kuri aya mavugurura muri Arikidiyosezi ya Kigali, yagiranye n’Igihe, yavuze ko aya makuru atari yo.
Padiri Uwamungu yavuze ko mu byo bamaze kubona bizaganirwaho muri aya mavugurura ingingo ijyanye no kwemerera abapadiri gushaka abagore itarimo.
Ati “Iyo abantu bumvise amavugurura cyane cyane uhereye ku rwego rukomeye nka Kiliziya imaze imyaka isaga 2000 iriho, umuntu ahita yumva ko agiye gukorwa ari ajyanye n’ibyo abantu benshi baba batekereza.”
“Abantu batangiye gutekereza ibijyanye no gushaka kw’abapadiri, abantu bamwe batangira gutekereza ibirebana n’abagore bashobora kwemererwa kuba abasaseridoti, abandi batekereza ku birebana n’abashakanye batandukanye bongera gushaka ariko bagashaka ko bongera kuba mu bumwe na Kiliziya. Ibyo byose ni byo abantu bahita batekereza.”
Padiri, yakomeje avuga ko mu murongo w’ibizigwaho izi ngingo zitarimo. Ati “Iyi Sinodi itangiye mu Ukwakira 2021, hari ubunyamabanga bukuru bwa Sinodi buri i Vatican bufite ibyo bwateguye. Nanjye mu mirongo migari mfite tuzaganiraho yaturutse i Vatican, hari ibibazo tuzaganiraho, ibyo ntabwo birimo.”
Padiri Uwamungu yavuze ko nk’uko Kiliziya yagiye ikunda kubigarukaho kugeza n’ubu, yemera gusa ishyingiranwa rikozwe hagati y’umusore n’umukobwa cyangwa umugabo n’umugore.
Ati “Ku birebana n’ishyingiranwa ry’abahuje ibitsina, Kiliziya dufite uko isakaramentu ryo gushyingirwa turifata kandi no mu mugambi w’Imana tugira uko turifata. Abashyingiranwa ni umusore n’umukobwa, ni umugabo n’umugore kandi na none intego y’isakaramentu ry’ugushyingiranwa ryayo harimo kororoka.”
Yakomeje avuga ko Kiliziya ishobora kuganira ku ngingo y’ishyingirwa ry’abahuje ibitsina ariko yemeza ko kugeza ubu ntacyo iteganya guhindura kuri iki cyemezo.
Ati “Yego Kiliziya ishobora kubiganiraho nk’uko namwe turi kubiganiraho ariko kuvuga ngo Kiliziya irashyingira abahuje ibitsina kuri ubungubu nkeka ko aho hantu Kiliziya itarahagera, nta n’ubwo ishobora kuhatekereza cyane kuko isakaramentu ryo gushyingirwa nk’uko twe turyumva nk’isakaremuntu rimwe muri arindwi Kiliziya itagatifurizamo abakirisitu bayo ari isakaramentu riri hagati y’umugabo n’umugore nk’uko mu gitabo cy’Intangiriro habivuga.”
Padiri Uwamungu yavuze ko indi miryango kimwe na Leta zibishaka zishobora gushyingira abahuje ibitsina, ariko yemeza ko kugeza ubu Kiliziya ntacyo irahindura ku cyemezo yafashe.
Yavuze ko muri aya mavugurura hazarebwa uburyo amatsinda y’abakirisitu yagiye akunda guhezwa arimo n’abaryamana bahuje ibitsina bazegerwa, bakarushaho gutanga itafari mu kubaka Kiliziya. Gusa ngo ibi ntibivuze kwemera ishyingirwa ryabo.
Indi ngingo Padiri Uwamungu yagarutseho ni ijyanye no kuba abagore bakwemererwa kuba abapadiri.
Mu Gitabo gikubiyemo amategeko ya Kiliziya Gatolika (le droit canon) mu ngingo ya 1024 havugwamo ko umuntu w’igitsinagabo wabatijwe, wenyine “ari we ushobora kuba umudiyakoni, umupadiri n’umusenyeri mu buryo bwemewe”.
Mu bihe bitandukanye hagiye hakunda kubaho impaka zigaragaza ko Kiliziya Gatolika ikwiye kwemerera abagore nabo bakaba abapadiri.
Papa Yohani Pawulo wa II ku wa 15 Ukwakira 1976 mu nyandiko yise “Inter Insigniores” yafunze impaka kuri iyi ngingo.
Padiri Uwamungu yavuze ko byagorana kugira ngo hazagire Papa uvuguruza umwanzuro wa Pawulo wa II kuko bitajya bikunda kubaho ko abashumba ba Kiliziya Gatolika ku Isi bavuguruzanya.
Ati “Nacyo ni ikintu navuga gifite umurongo wacyo nk’uko Nyirubutungane Papa Yohani Pawulo II Mutagatifu yabivuze. Mbere y’uko atabaruka ni ikibazo asa nk’aho yari yararangije.”
“Umushumba wa Kiliziya Gatolika ku Isi yose burya akenshi na kenshi ntabwo ashobora kuvuguruza undi ku buryo rero icyo kibazo nacyo cy’abagore bashobora kuba abapadiri nacyo kuri ubu gishobora kugenda kirushaho kuganirwaho muri Kiliziya ariko kugeza ubu nkurikije icyo Papa Yohani Pawulo II yasize avuze kandi yanditse na bagenzi be bamukurikiye badashobora kuba bavuguruza[...] iki kibazo nkeka ko utavuga ngo muri aya mavugurura tuzagifatira umwanzuro tuvuguruza ibyo Umushumba wa Kiliziya wabayeho mu bihe byashize yigeze kwemeza."
Kimwe n’izi ngingo zindi, Padiri Uwamungu yavuze ko muri aya mavugurura nta ngingo irimo yo kuganira ku kuba abapadiri bakwemererwa gushaka abagore.
Aya mavugurura akubiye muri ‘Synod (Sinodi) yatangijwe ku wa 17 Ukwakira 2021.
Synod ivuga ‘Kugendera hamwe’, itegurwa igihe Kiliziya ifite ikibazo igomba gukemura, cyangwa yumva igomba gutera intambwe mu kwigisha Ivanjili.
Aya mavugurura kandi agamije kurushaho kugendera hamwe nka Kiliziya, hakagira ibibazo bizigwaho n’ibitekerezo bizaganirwaho cyane cyane hagamijwe kubona ibintu kimwe no kongera uruhare rw’abakirisitu mu miyoborere ya Kiliziya.
Aya mavugurura biteganyijwe ko azarangira muri Ukwakira 2023 agasozwa n’Inama rusange y’Abepisikopi bo ku Isi yose.
Padiri Mukuru wa Paruwasi Kacyiru-Kagugu, Martin Uwamungu
Ubwo umuhanzikazi akaba n’umuririmbyikazi wa Korali ambassadors of Christ ubwo yari mukiganiro The choice kiyoborwa na M. Irene ndetse na Phil Peter kuri televiziyo ya Isibo tv ku italiki ya 25...
Itorero ADEPR ryahagaritse Pasiteri Zigirinshuti Michel mu gihe cy’amezi atatu atabwiriza kubera amagambo yavuze ubwo yari yatumiwe mu gitaramo cyabereye muri Paruwasi ya Nyarugenge. Iki gitaramo...
Papa Fransisiko yakiriye kandi agirana ibiganiro na perezida wa Leta zunze ubumwe z’Amerika, Joe Biden. Baganiriye ku bibazo by’ubukene ku isi, imihindukire y’ibihe, n’icyorezo cya Covid 19. Ku...
Umuhanzi ukunzwe cyane uzwi ku mazina y’ubuhanzi nka Bruce Melodie yongeye kwemeza ko agifite umugambi wo kuzakora Album ya Gospel. Ibi yabitangaje mu kiganiro giheruka kizwi nka The Choice...


text:
Umuntu wese agira ubwe buryo bwo kugaragaza ibyishimo mu gihe cy’imibonano mpuzabitsina, bitewe n’uburyo yakiriyemo icyo gikorwa, abagore bamwe bakaba babigaragarisha amajwi adasazwe rimwe na rimwe bakarira cyangwa bakaniha, ariko ngo si kenshi bagera kuri ibyo byishimo.
Amakuru dukesha urubuga rwa terrafemina, avuga ko Ubushakashatsi bwakozwe n’inzobere ku bijyanye n’ibitsina Sophie Bramly, mu gihugu cy’u Bufaransa ku bagore bari hagati y’imyaka 22 na 52 bagera kuri 72 ku bijyanye n’amajwi Umuntu wese agira ubwe buryo bwo kugaragaza ibyishimo mu gihe cy’imibonano mpuzabitsina, bitewe n’uburyo yakiriyemo icyo gikorwa, abagore bamwe bakaba babigaragarisha amajwi adasazwe rimwe na rimwe bakarira cyangwa bakaniha, ariko ngo si kenshi bagera kuri ibyo byishimo.
Amakuru dukesha urubuga rwa terrafemina, avuga ko Ubushakashatsi bwakozwe n’inzobere ku bijyanye n’ibitsina Sophie Bramly, mu gihugu cy’u Bufaransa ku bagore bari hagati y’imyaka 22 na 52 bagera kuri 72 ku bijyanye n’amajwi adasanzwe abagore bakunda kugira mu gihe cy’imibonano(vocalisations copulatoires) bwagaragaje ko aya majwi aterwa n’ibyishimo. Muri ayo majwi harimo gusakuza, gutaka, kuniha, kurira n’ayandi. Abakoze ubu bushakashatsi bashakaga kumenya niba abagore basakuza babishaka cyangwa niba byizana mu gihe baryohewe n’imibonano mpuzabitsina.
Abagore babajijwe, batangaje ko bashobora kubigeraho bikinisha mu gihe ari bonyine, cyangwa bari kumwe n’umugabo babitewe n’ibyishimo , ariko kandi aba bagore bavuze ko ari gake bishima cyane kugera kuri uwo munezero udasanzwe utuma basakuza cyangwa barira. Kugirango umugore agere kuri ibi byinshimo umugabo akaba asabwa gukorera umugore we ibyamushimisha kuruta gukora ibyo yumva we byamushimisha, kandi n’umugore agaharanira gukora icyashimisha umukunzi we.
Ku bijyanye n’uru rusaku ariko hari abagore basakuza batabitewe n’ibyinshimo, ahubwo bagira ngo batange ikizere ku bagabo ngo babereke ko ibyo bari kubakorera bibashimishije cyane.
Yanditswe na Sarongo Richard/Muhabura.rw


text:
Compte-rendu de Rouen
(posté par Z. Byiringiro)
Compte-rendu de la Conférence ya Charles ONANA na Pierre PEAN yagenze i Rouen Banyarubuga ndabarahiye byari bishyushye cyane! Abantu ba Rouen hamwe na Collectif des Amis du Rwanda babiteguranye ubuhanga bukomeye.
Inama yagombaga gutangira saa cyenda z'amanywa yatangiye itinze ho gato kubera ubwinshi bw'abantu no kubicaza n'ubwo bamwe byabaye ngombwa ko bakurikira inama bahagaze.
Ibiganiro byari biryoshye cyane.Haje abantu benshi cyane,abanyarwanda, abanyecongo n'abafaransa.Icyumba cy'inama cyagombaga kwakira abantu 200 ariko haje abarenga maganane. I bruxelles honyine havuye Cars ebyiri zuzuye,Le Havre hava Car imwe.Haje kandi abantu baturutse i Paris,Orléans,Tour ,Amiens, Lille n'ahandi.
Iyo nama kandi yitabiriwe n'abanyarwanda bazwi nka Joseph Matata,Umututsi Antoine Nyetera,Lieutenant Aloys Ruyenzi,l'ex-Ministre Kabanda,la veuve de Juvénal Uwiringiyimana,Umuyobozi wa FDLR Emmanuel Hakizimana,n'abandi batutsi bari bazanye na Nyetera.Muri make inama yagenze neza cyane.
Abantu bari bicaranye n'aba conférenciers ku ntebe y'imbere ni aba bakurikira:De gauche à droite: Antoine Nyetera,Eugène le modérateur,Pierre PEAN,Charles ONANA,Umufaransa Michel Bernard,Joseph Matata ,umubiligi Chris.
Inama yatangijwe na le modérateur werekanye abashyitsi mbere yo kubaha ijambo.Uwatangiye ni Pierre PEAN wavuze ibyerekeye ubushakashatsi yakoze ku kibazo cy'urwanda n'uko ikinyoma cyahawe intebe.Yerekanye uburyo Paul Kagame ariwe ugomba kuryozwa ibyabaye mu Rwanda kuko ariwe wazanye akaduruvayo mu gihugu guhera muri 1991 atega za bombe kugeza ubwo yiyemeje guhanura indege ya Habyara kugirango abone uko afata ubutegetsi.
Hakurikiyeho Charles ONANA ,un journaliste uzi kuvuga kuburyo buri kanya wumvaga urufaya rw'amashyi.Yibanze ku mikorere ya TPIR ,avuga uburyo yabonanye Carla Delponte n'ibyo yamuhishuriye,avuga uburyo Kambanda yabaye torturé psychologiquement kugirango bamukuremo ubuhamya,avuga ibya Uwilingiyimana Juvénal n'urupfu rwe ndetse na Michel Bagaragaza. Charles ONANA yagaragaje uruhare rwa Paul Kagame mu bwicanyi bwabaye mu Rwanda,avuga ukuntu Kagame yibye amafaranga yagombaga guhabwa les victimes de l'attentat contre l'avion de Habyarimana n'ibindi n'ibindi.
Yavuze kandi ku ruhare rwa Nations Unies cyane cyane Kofi Anan udashaka ko iby'inkotanyi bijya ahagaragara kubera uruhare abifitemo igihe yakoraga imirimo ya chef du maintien de la paix muri 1994.Yarangije avuga ko urufunguzo rw'ikibazo cy'urwanda ruri mu ntoki z'abanyarwanda batotezwa ,ko nibahaguruka byanze bikunze amahanga azava kw'izima akarekura Kagame n'abambari be.Yahamagariye abari mu nama guhaguruka bakajya kwamagana RFI na Mukamabano ubura gukora akazi ke ahubwo akaba yarabaye militante wa FPR.Ati mugomba kujya ku kicaro cya RFI mukamwamagana ,mugasaba RFI ko imusezerera ko asebya itangazamakuru.Amashyi ngo kaci kaci......
Nyuma yaho habajijwe ibibazo byinshi byagiye bisubizwa na Nyetera ,Matata ,Chris ,ONANA na PEAN.Ibibazo byinshi byagarukaga ku ruhare rwa Kagame ,ikinyoma kimakajwe mu Rwanda,Raporo ya Bruguère,ikibazo cy'amoko,ubwiyunge,ubutabera n'ibindi.Icyagaragaye n'uko ubu inkundura yo kwerekana ukuri ku byabaye mu Rwanda iri hafi gutsinda kuko abantu benshi batangiye kumenya uko ibintu byagenze.
Ikindi cyagarutsweho n'ikurikiranwa n'aba FPR bakoze itsemabwoko ry'abahutu ndetse na raporo y'umucamanza w'umufaransa wakoze iperereza kw'ihanurwa ry'indege ya Habyarimana.
Pierre PEAN yavuze ko enquête yarangiye ndetse akaba asanga za Mandats d'arrêt international ziri hafi gukorwa kugirango abakoze amahano bo mu nkotanyi bafatwe.
Nyetera yavuze ko ingoma ya Kagame yaranzwe n'ikinyoma atanga urugero rw'amoko inkotanyi zivuga ko atabagaho ,ngo yazanywe n'abakoloni.Nyetera ati icyo ni ikinyoma cyambaye ubusa kuko jye ndi umututsi kandi narebye muri za digisiyoneri zose nsanga nta handi haba ijambo tutsi,hutu na twa.Ati n'ukuvuga rero ko ayo magambo ari amanyarwanda ,bikaba byerekana ko kuva cyera amoko yabayeho mu Rwanda.
Nyetera kandi yerekanye 4 conditions zasabwaga kugirango umuntu yitwe umututsi: 1)kuba apima nibura 1 m 80 2)Gutunga nibura inka 10 3)Gukomoka ku mutware w'umututsi uzwi 4)Kwiyumvamo ubututsi Inama yatangiye kandi irangira neza uretse umututsi w'umusaza wari wazanye na Nyetera wagize isereri kubera ubushyuhe ,ariko bamujyanye hanze baramuhungiza ,bamuha amazi aranywa arongera agarura ubuyanja ndetse asubira mu nama ameze neza.
Inama ya Rouen yagaragaje ko hari abahutu n'abatutsi bafite inyota yo kubana neza kandi bashaka ko iriya ngoma mpotozi ihirima.Ntarambiranye rero ,ba bandi bari baciye igikuba ngo baraza gusabota inama ntibagaragaye kandi n'iyo baza ntibyari kubagwa amahoro kuko abantu b'i Rouen bari bateganyije ingamba za sécurité zikomeye ndetse na Police en civil yari ihari mu nama no hanze kimwe n'abasore b'intarumikwa b'abanyarwanda wabonaga biteguye bihagije.
Kubera ko bimaze kugaragara ko Kagame akora nk'ibyihebe ,ubutegetsi nabwo bwari bwarabimenyeshejwe kugera ku rwego rwa Préfecture.Ndasoza ngira nti ikinyoma cyaratahuwe ,ukuri kugiye gutsinda nta shiti.
Ndagirango kandi mbararike ku bindi biganiro biteganijwe ku matariki akurikira: le 1/4/2006:Tuzahurira Amiens, le 22 et 23 avril tuzahurira i Paris aho tuzakora ibikorwa bikomeye. Programme inononsoye muzayigezwaho mu minsi ya vuba. Mukomere kandi mukomeze umurava!


text:
Ni umwuka mubi bivugwa ko umaze iminsi nubwo ibyabo byaturitse ku wa 23 Ugushyingo 2021 ubwo Danny Vumbi yasohoraga indirimbo ye nshya ‘Babahe’ yakoranye n’umuhanzi ukizamuka Sheriff.
Amakuru IGIHE ifite avuga ko Danny Vumbi yari aherutse gusabwa ibisobanuro ku byo atubahirije ku masezerano afitanye na KIKAC Music, ku rundi ruhande ariko ntabwo bifuje kuvuga kuri ibi bitubahirijwe.
Mu gihe bari bategereje ko ibi bisobanuro bitangwa, ubuyobozi bwa KIKAC Music bwatunguwe no kubona Danny Vumbi ahitamo gusohora indirimbo ye nshya butabizi kandi mu masezerano bagiranye bitemewe.
Uhujimfuira Claude ushinzwe Inyungu z’Abahanzi muri KIKAC Music yabwiye IGIHE ko mu gihe bari bagitegereje ko uyu muhanzi atanga ibisobanuro yari yasabwe, batunguwe no kubona asohora indirimbo batabizi kandi abizi ko bitemewe.
Yagize ati “Hari ibitari biri kugenda neza mu masezerano twagiranye, twamusabye ibisobanuro ku bibazo byari bihari kugira ngo dukomeze akazi hari ibyo twemeranya. Rero we nk’umuhanzi yahisemo kuba asohoye indirimbo ku giti cye kandi bitemewe.”
Ku ruhande rwa Danny Vumbi yahisemo kuruca ararumira. Mu kiganiro twagiranye yavuze ko ntacyo yiteguye gutangaza ku kibazo cye na KIKAC Music.
Muri mutarama 2020 ni bwo Danny Vumbi yinjiye muri KIKAC Music. Icyo gihe bumvikanye ko bazakorana imyaka ine.
Nubwo byari ibihe bigoye Isi yugarijwe n’icyorezo cya Covid-19, mu gihe Danny Vumbi yari amaze muri KIKAC Music mu bikorwa yakoze harimo album aherutse kumurika yise ‘Inkuru nziza’.


text:
Bimwe mu bibazo bituruka ku mirire bishobora gutera umuntu indwara urusenda ruhangana nabyo dore ko abahanga bavuga ko runongera ubudahangarwa bw’ umubiri.
Kugabanya umubyibuho ukabije
Umubyibuho ukabije abahanga mu by’ ubuzima bavuga ko wongera ibyago byo kurwara indwara zitandura nk’ umutima, diyabeti, umuvuduko ukabije w’ amaraso na kanseri.
Nubwo izi ndwara ziri muzihangayikishije benshi muri iyi minsi, kimwe mu bisubizo byo kuzirinda ni ukurya urusenda. Abahanga mu by’ imirire bavuga ko iyo wongereye urusenda mu biryo rugabanyamo ibinyabutabire bitera kubyibuha(ibinure).
Urusenda ntabwo rugabanya ibinure mu biryo gusa ahubwo runagabanya isukari mu mubiri kuko rwongera ibyitwa insuline bishinzwe kuganya isukari igihe yabaye nyinshi mu mubiri. Urusenda rwongera insuline mu mubiri igihe umuntu ariye urufite ingano ya capsaicin iri hagati ya 0.01 na 0.02% buri munsi kugera ku cy’ ibyumweru 6.
Rugabanya ibyago byo kurwara umutima
Capsaicin igabanya ibyago byo kurwara indwara z’ umutima nka ‘atherosclerosis na coronary heart diseases’.
Urusenda rurinda abantu kurwara kanseri
Urusenda rubamo ibyitwa carotenoid, flavonoids, acide phenolique na acide ascorbique bigabanya ibyago byo kwirema kw’ ibibyimba mu mubiri.
Capsaicin ituma habaho gupfa kwa cellule zongera ibyago byo kurwara kanseri. Izo cellule ziba mu rwagashya, ibihaha, mu dusabo tw’ intanga, no mu mihogo .
Rwongera ubudahangarwa bw’ umubiri
Kurya urusenda bisukura inzira z’ ubuhumekero , mu mazuru no mu bihaha bikarinda ibi bice kurwaragurika.
Urusenda rufasha mu itembera neza ry’ amaraso mubiri
Urusenda rugabanya cholesterol mu mubiri bigatuma amaraso atiremamo utubumbe, rugabanya kandi ibyago byo kuvira imbere mu mubiri.
Urusenda se mu Gifu bigenda gute?? Nta kamaro rumarira igifu? Murakoze!
Are you sure?
muduhe reference.
Ko mutatubwiye ko ruryana mu nzira y’igogora ndetse rukaba rwangiza igifu bikomeye?
Ubwo se twabizera gute?


text:
Minisiteri y’Uburezi (MINEDUC) yatangaje ko abana bo mu mashuri y’incuke ndetse n’abo kuva mu mwaka wa mbere kugeza mu wa gatatu w’abanza bari bamaze igihe batiga, bazasubira ku ishuri ku ya 18 Mutarama 2021.
Byavugiwe mu kiganiro Minisitiri w’Uburezi, Dr Valentine Uwamariya yagiranye n’abanyamakuru kuri uyu wa 7 Mutarama 2021, akaba yanasabye abayeyi kwitegura kugira ngo abana bose bazajye ku ishuri kuri iyo tariki.
Minisitiri Uwamariya yavuze ko uwo mwanzuro ugomba guhita ushyirwa mu bikorwa ari yo mpamvu asaba abyeyi n’abana kwitegura, gusa ngo bizagendera k’uko icyorezo cya Covi-19 kizagenda cyitwara.
Yagize ati “Abana bo mu mashuri y’incuke ndetse n’abo mu cyiciro cya mbere cy’amashuri abanza ni ukuvuga kuva mu wa mbere kugeza mu wa gatatu, kuva ku wa Mbere tariki 18 Mutarama uyu mwaka bazasubira ku ishuri. Turasaba rero ababyeyi n’abanyeshuri kwitegura kugira ngo uwo munsi nugera abana bose bireba bazajye kwiga, gusa tuzagenda tunareba uko icyorezo kizakomeza kwitwara”.
Yavuze kandi ko umwaka wa 2020 wabaye umwaka udasanzwe ku burezi kubera Covid-19, kuko ubwo amashuri yafungaga muri Werurwe, yumvaga ari iby’igihe gito.
Ati “Kubera ko tutari tuzi iby’icyorezo, twumvaga ari nk’ibyumweru bibiri gusa amashuri azahagarara tukongera tugasubukura ku buryo twumvaga ntacyo bizabangamira ku masomo. Hanyuma ukwezi kumwe kurashira, abiri arashira, atatu, n’aho ibikorwa bitangiye gufungurirwa urwego rw’uburezi ni rwo rwafunguye nyuma y’izindi hashize amezi umunani”.
Abo bana bagiye gutangira kwiga nyuma y’aho icyiciro cya mbere cya bakuru babo cyatangiye kwiga ku ya 2 Ugushyingo 2020 na ho icya kabiri kikaba cyaratangiye ku ya 23 Ugushyingo 2020.
Minisiteri y’Uburezi kandi yanagaragaje ingengabihe y’amasomo kuri icyo cyiciro cya gatatu cy’abana bazatangira kwiga ku ya 18 Mutarama 2021, aho umwaka wabo uzasoza ku ya 3 Nzeri 2021.
Iyinkuru tuyikesha kigali to day


text:
Kuri iyi si hari ibihugu bisaga 200. Buri gihugu kigira amategeko kigenderaho, akenshi na kenshi amategeko y’ibihugu bitandukanye nayo aba atandukanye, iyo hagize ukora ibitandukanye n’ibyo amategeko amwemerera gukora uwo ahanwa nk’uko byagenwe n’amategeko y’icyo gihugu. Ariko hejuru yo kwica amategeko hariho ibyaha ndengakamere, ibi byo mu gihugu waba urimo cyose ku isi ukagikora baguhana batitangiriye itama, hamwe bahita bakwica ahandi bakagufunga burundu n’ibindi. Si ubwa mbere wumvise ibyaha ndengakamere ariko ndahamya ko aho waba warabyumvise hose byari byarakozwe n’abantu bakuru akenshi barengeje imyaka 20 cyangwa 25 no kuzamura, ariko se wari watekerezako hariho umwana w’imyaka 4 cyangwa 5 wakora igikorwa kibi kandi kinateye ubwoba kurusha bimwe mu byaha ndengakamere? Kuri iyi si rero ibyo byagiye bibaho kandi ahantu hatandukanye.
Dore bamwe mu bana bakoze ibyaha ndengakamere mu mateka y’isi.
1. Robert Thompson na Jon Venables
Uduhungu duto dusa neza, aba ni Robert Thomson na Jon Venables, aba bana bato aha bari bafite imyaka 10 buri umwe ubwo bafataga icyemezo cyo kwiba umwana w’imyaka 2 wari wajyanye na nyina guhaha maze bagafata icyemezo cyo kumwica urwagashinyaguro ubwo bamujyanye ahantu hishishe bakamumena irangi mu maso, bakamukubitisha amatafari n’amabuye, bashyira amabuye y’iradiyo mu kanwa ke, bumvishe ibyo bidahagije batangira kumukubitisha ibuye ripima ibiro 10 ku mutwe kugeza aho agiriye ibisebe bisaga 40 ku mubiri, umwana amaze kuba indembe, mu rwego rwo kwikuraho icyaha bamutereka neza ku muhanda wa gariyamoshi (Train) aho yaje kumucamo kabiri kuko yahaciye bidatinze.
Nyuma y’icyo gikorwa baje gufatwa barafungwa, nyuma yo gufungurwa Robert yahise ahindura amazina akomeza kwiberaho mu buzima busanzwe ariko mugenzi we Jon gufungwa yabigize nko guhumeka kuko ahora afungwa uko bwije n’uko bukeye.
2. Umwana w’imyaka 4 yirasiye papa we.
Ibi byabereye mu gihugu cya Saudi Arabia aho umwana yirasiye se umubyara kugeza ashizemo umwuka. Umubyeyi agiye kuva mu rugo nkabandi babyeyi bose atumwa n’umwana w’imyaka 4 ngo amugurire playstation nshyashya, mu gutaha aza ntayo azanye, umwana akimukubita amaso, umwana ajya aho se abika imbunda ye aba amurashe urufaya kugeza aho umubyeyi yitabiye Imana.
3. Dedrick Owens
Hari inkuru nyinshi z’abanyeshuri bafatanywe imbunda mu gihe bari ku ishuri, uyu muhungu we yajyanye imbunda n’icyuma ku ishuri, mu gihe agezeyo arasa umukobwa muto biganaga banganyaga imyaka afite imyaka 6 gusa, ariko mbere yo kurasa uwo mwana muto yabanje kumubwira ko amwanga maze niko kumwica. Nyuma y’ibyo papa we niwe wahanwe azira kuba yaratumye byorohera umwana we gukoresha imbunda ye.
4. Ku myaka 8 yishe papa we n’indi nshuti y’umuryango
Ku myaka ye 8 gusa yishe umubyeyi we n’indi nshuti y’umuryango bose abarashe, uyu mwana yafashe imbunda bita “22 caliber” yo mu ntoki arasa papa we n’inshuti ya papa we nta gihunga na gike afite, nyuma yo gufatwa abajijwe icyabimuteye avuga ko papa we yababaraga kubera uburwayi kandi atifuzagako akomeza kumererwa nabi, uyu ntibamufunze ahubwo bamutwaye mu kigo ngororamuco.
5. Ku myaka 8 gusa yasogose inshuti ye.
Umukobwa muto w’imyaka 9 yasogose mugenziwe w’imyaka 11 n’icyuma, ubwo bakiniraga iwabo, mama w’uwo mukobwa muto yagiye gutira igikoresho mu baturanyi mu gihe yari ataragaruka umwana yahise asogota mugenzi we icyuma mu gatuza, maze mama w’umwana agarutse asanga umwana aryamye hasi n’icyuma mu gatuza, ashatse umwana we aramubura. Uyu mwana wishe mugenzi yahise ajya kure yaho.
6. Mary Bell
Mary Bell we ntasanzwe, uyu ni umukobwa w’imyaka 13 wishe abahungu babiri mu gihe cy’amezi atatu gusa, ibi ntiyabikoreshaga imbunda ngo arase ahubwo yabicaga akoresheje amabokoye bwite, ikindi ni uko yanarenzagaho akajya gushinyagurira umurambo nyuma yo gushyingura, nkuko yabikoze kuri muhungu wa kabiri yishe, yasubiye ku gituro akuramo umurambo akajya acagagura umubiri akanasatura ibice by’inda n’ibindi byinshi.
7. Andrew Golden na Mitchell Johnson
Mitchell Johnson ku myaka ye 11 na mugenzi we Andrew Golden ku myaka ye 13 bakoze igikorwa cyakanze isi, aho bacanye umuriro ku barimu n’abanyeshuli mu kigo bigagamo. Bibye intwaro bazikuye iwabo mu rugo maze niko kubijyana ku ishuri nk’uko bajyagayo bisanzwe, maze baragenda bavuza alarm, mu gihe abandi bari kurwana no gusohoka abandi baba babategeye aho basohokera maze niko kubacaniraho umuriro karahava, hapfamo umwarimu umwe, abanyeshuri bane b’abakobwa naho abandi banyeshuri icumi barakomereka bikomeye.
8. Jamarion Lawhorn
Uyu we ni icyihebe rwose, ku myaka ye 12 gusa, Jamarion (umwirabura) yari yibereye aho abandi bana bakiniraga niko gushaka uwo yasogota kugeza amwishe, abona umuhungu muto witwaga Connor niko kumwegera aramusogota mpaka apfuye maze abonye ashizemo umwuka neza atira telephone aho hafi ahamagara kuri police ababwira ibyo akoze, bamubajije ababwira ko yumvaga ashaka gufungwa burundu. Nabo ntibamwumviye ubusa bahise bamufunga imyaka 6 maze bamurekura agejeje 18.
9. Christopher Pittman
Christopher Pittman we ku myaka 12 yishe nyirakuru na sekuru we babanaga, uyu we yakuranye agahinda no kwiheba kwinshi kuva akiri muto, maze rimwe avuye ku ishuri yatonganye, ageze no mu rugo naho baramutonganya maze ahengera baryamye, afata imbunda arabica bombi ahita yifatira imbunda ye n’imbwa ye n’agafaranga gake maze niko gutwika inzu yose ahita yigendera ajya kuba kure yaho ariko nyuma baza kumufata.
10. Yigize imfubyi ku myaka 12 ku bushake.
Ku myaka 12 ye yirasiye mama wamubyaye. Nkuko biri ku bana bose, umwana aba afite inshingano aba agomba kuzuza kandi yahawe n’ababyeyi nko kumesa, guteka, guhanagura cyangwa ibindi. Uyu muhungu wari aratojwe imbunda n’inshuti ya mama we, yasigirwaga ibyo gukora buri munsi ariko akabyanga kubi, umunsi umwe yumva ko kubishyiraho iherezo ari ugukuraho ubimuha, maze afata imbunda arasa mama we, birangira yigize imfubyi kubushake.
Source: ireberomag.com


text:
I.Urufunguzo rwo kumva amasomo ya Liturjiya y’uyu munsi
Ubutumwa bukomeye bw’uyu munsi, ni ugusaba abashaka Imana n’umutima utaryarya kwemera guhindura imyumire : Imana ntitekereza nk’abantu, ntikora nkatwe . “Ibitekerezo byanyu si byo byanjye, n’inzira zanjye si zo zanyu, uwo ni Uhoraho ubivuze “.
IKIBAZO :Aho idatekereza nkatwe ni he ?
IGISUBIZO : Mu by’ukuri icyo tudakunze kumvikanaho n’Uhoraho Imana ni ikintu gikomeye, ni imyumire (logique)y’UBUTABERA .
Twebwe ibintu byose tubyubakira ku “mibare y’indoke”(logique calculatrice), tukemera gusa ko Imana iduha ibyiza byayo kubera ko twabikoreye (logique du merite), mbese nka bariya bakozi bo ku isaha ya mbere bumva aribo bagomba guhembwa neza kurusha abaje nyuma. Byumvikane neza: Abakozi bo ku isaha ya mbere barahembwe, bahembwa neza, bahabwa umushahara ubashimishije, umushahara bari bumvikanyeho na shebuja. Akabazo bagize gusa ni uko n’ABANDI( abakoze amasaha make), nabo bahembwe neza. Ubuntu bwagiriwe abandi nibwo badashaka ! Aho bukera barajya mu myigaragambyo ! Barareba Nyirumurima nabi kuko agize neza!Niko abantu bakora.
Koko rero twibuke : Jonasi yarivumbuye kuko Uhoraho yababariye bwangu ibyigomeke byo mu mugi wa NINIVI. Abafarizayi bahoraga bivumbura kuri Yezu kuko yakiraga abanyabyaha bazwi na bose akanasangira nabo . Abakozi bo ku isaha ya mbere barinubira guhabwa igihembo kingana n’icy’abasongarere baje ku kazi bagakora isaha imwe gusa….
Ntidushobora kwiyumvisha ukuntu Uhoraho Imana we ahitamo kwibera Umugiraneza,Umunyempuhwe,Umunyabuntu kuri bose, ku babikwiye n’abatabikwiye ! Iyi mitekerereze ye ikomeje kutubera inshoberabantu !
RWANDA
Iyo twumvise ko Imana ishobora kugwira neza n’abicanyi batumaze, barimo ba NZIZA na ba KAGAME…. bidukura umutima,tukababazwa n’uko Imana itabahinduye ibivume ngo bazapfane agahiri n’agahinda kubera ibikorwa by’ubugome bakoreye rubanda ! “Uguhoora ni ukw’Imana “, ariko ntituyitegerezeho uguhoora gusesa amaraso !
Nibyumvikane rero ko uguhoora k’Uhoraho gushingiye ku gutegereza ubutarambirwa ko buri wese muri twe yahinduaka akareka inzira y’ubugizibwanabi : ” Umugome nareke inzira ye,n’umugiranabi areke ibitekerezo bye.Nagarukire Uhoraho uzamwereka impuhwe ze,ahindukirire Imana ikenutse ku mbabazi “. Ubundi se Uhoraho Imana yitaye ku byaha byacu ni nde warokoka ?
Inyigisho :
1.Nitugire bwangu tuzibukire iyobokamana ridashyitse. Twitwerera Uhoraho Imana ibitekerezo n’imikorere bitari ibye. Twitegereza ko ariwe uzaduhorera akatwicira abaduhemukiye. Yenda bo bazishyira mu kagozi kubera ubukunguzi bwabo ariko si Uhoraho Imana uzaba abagiriye nabi . We yifuza ko BOSE bahinduka, bakarokoka.
2.Mu gihe igihugu kiri mu kaga kubera ko cyaguye mu maboko y’abagizi ba nabi babigize umwuga, witegereza ko Imana yonyine ariyo izabatwamururaho. Nitudashikama ngo twisuganye mu buryo bwa politiki,twitange tutitangiriye itama mu guharanira uburenganzira bwacu n’ubw’abacu,nibiba ngombwa turwane inkundura…. Umwana w’umuntu azahindukira Kagame n’abameze nka we bagitegeka u Rwanda !
3.Dufatanye gusabira cyane abanyarwanda batagira ingano baburiwe irengero muri iyi minsi,imirambo ya bamwe muri bo ikaba ikomeje kureremba mu nzunzi no mu kiyaba cya Rweru…dusabire n’imiryango yabo iri mu cyunamo kigoye, kuko batazi irengero ry’ababo , bakaba badashobora kubashyingura ngo bibagabanyirize ihagarikamutima.
4.Witerwa ubwoba n’ibyaha byawe bikaze ngo wumve ko Imana yagukuyeho amaboko. Iracyagukunda, iracyashaka kugukiza, byemera uyu munsi, maze ufate icyemezo cyo kuyisaba imbabazi, uzisabe na bagenzi bawe, ugaruke mu nzira ya kimuntu. Uhoraho Imana ni BUNTU butangaje, Shitani we yahisemo kwibera BINTU(Le Calculateur). Baratandukanye cyane.
Ngaho isomere aya masomo maze nawe wikuiriremo ifunguro rigutunga ukeneye.
II.Amasomo yo kuri iki cyumweru cya 25 gisanzwe, Umwaka A.
Isomo rya 1: Izayi 55, 6-9
Nimushakashake Uhoraho igihe agishobora kubonwa,
nimumwiyambaze igihe akiri hafi.
Umugome nareke inzira ye,
n’umugiranabi areke ibitekerezo bye.
Nagarukire Uhoraho uzamwereka impuhwe ze,
ahindukirire Imana ikenutse ku mbabazi.
Kandi ni koko, ibitekerezo byanyu si byo byanjye,
n’inzira zanjye si zo zanyu, uwo ni Uhoraho ubivuze.
Nk’uko ijuru ryisumbuye cyane ku isi,
ni na ko inzira zanjye zisumbye kure izanyu,
n’ibitekerezo byanjye bigasumba ibyanyu.
Zaburi 145(144), 2-3, 8-9, 17-18
Buri munsi nzagusingiza,
nogeze izina ryawe iteka ryose.
Uhoraho ni igihangange,
akaba rwose akwiriye gusingizwa;
ubwamamare bwe ntibugereranywa.
Uhoraho ni umunyampuhwe n’umunyaneza,
atinda kurakara kandi akagira urugwiro.
Uhoraho agirira bose ibambe,
maze imbabazi ze zigasakara ku biremwa bye byose.
Uhoraho ni umunyabutungane mu nzira ze zose,
akarangwa n’urukundo mu bikorwa bye byose.
Uhoraho aba hafi y’abamwiyambaza,
hafi y’abamwiyambaza babikuye ku mutima.
Isomo rya 2: Abanyafilipi 1,20c-24.27a
Bavandimwe, haba mu bugingo bwanjye, haba mu rupfu rwanjye. Koko rero, Kristu ni we bugingo bwanjye ndetse gupfa byambera urwunguko. Niba ariko gukomeza kubaho muri uyu mubiri byatuma nkora umurimo w’ingirakamaro, simbona icyo nahitamo . . . Ndagirijwe impande zombi: nifuzaga kwigendera ngo mbane na Kristu, kuko ari byo birushijeho kuba byiza; ariko gukomeza kubaho mu mubiri ni cyo mukeneye. Nyamara rero, nimukore ibikwiranye n’Inkuru Nziza ya Kristu.
Ivanjili: Matayo 20,1-16
Ingoma y’ijuru imeze nka nyir’umurima wazindutse mu museke, kugira ngo ararike abamukorera mu mizabibu. Amaze gusezerana n’abakozi idenari imwe ku munsi, abohereza mu mizabibu ye. Ngo asohoke nko ku isaha ya gatatu, abona abandi bandagaye ku kibuga. Arababwira ati ‘Namwe nimujye mu mizabibu yanjye, ndi bubahe igihembo gikwiye.’ Maze bajyayo. Yongeye gusohoka ahagana ku isaha ya gatandatu, n’ahagana ku ya cyenda, abigenza kwa kundi. Yongera kugenda ku isaha ya cumi n’imwe, abona n’abandi bahagaze, arababwira ati ‘Ni iki gituma mwahagaze aha ngaha umunsi wose nta cyo mukora?’ Barasubiza bati ’Ni uko nta waturaritse.’ Arababwira ati ‘Namwe nimujye mu mizabibu yanjye.’
Bugorobye, nyir’imizabibu abwira umuhingisha, ati ‘Hamagara abakozi, ubahe igihembo cyabo, uhere ku baje nyuma, uheruke abaje mbere.’ Nuko rero abo ku isaha ya cumi n’imwe baraza, maze buri muntu ahabwa idenari. Aba mbere baza batekereza ko bari burengerezweho; na bo ariko buri muntu ahabwa idenari imwe. Bayakira binubira nyir’umurima, bati ‘Abaje nyuma bakoze isaha imwe gusa, ubagiriye nka twe twahanganye n’umunsi wose n’izuba.’ We rero asubiza umwe muri bo, ati ‘Mugenzi wanjye, nta cyo nkurenganyijeho; si idenari imwe twasezeranye? Fata ikiri icyawe, maze wigendere. Jye nshatse guha uwaje nyuma nk’icyo nguhaye. Sinshobora se kugenza uko nshaka mu byanjye? Cyangwa se undebye nabi kuko ngize neza?’
Nguko uko aba nyuma bazaba aba mbere, n’aba mbere bakazaba aba nyuma.»


text:
Rukundo urangije amashuri yisumbuye mu bwarimu, asanzwe atuye mu karere ka Nyagatare.
Mu kiganiro na IGIHE, yavuze ko yandikiye Alain Muku amusaba ubufasha, undi nawe amusaba kumwoherereza ibihangano bye bityo akumva impano ye.
Nyuma yo kohereza amajwi aririmba agashimwa, yahise atangirana imikoranire na Boss Papa ya Alain Muku, kugeza ubu akaba amaze gusohora indirimbo ebyiri zirimo na ‘Motari’ aherutse gusohora.
Indirimbo ‘Motari’ yasohotse ikurikira ‘Subira ku isoko’ ari nayo uyu mukobwa yahereyeho ubwo yatangiraga umuziki.
Rukundi Agnes mushya mu muziki w’u Rwanda yavuze ko atigeze atekereza ko ari we mukobwa usimbuye Clarisse Karasira, icyakora ahamya ko agiye gutera ikirenge mu cye kugira ngo nawe azamure impano ye.
Ati “Njye nari umufana wa Clarisse Karasira, nakundaga ibihangano bye, kuba rero ngiye kunyuza ikirenge aho yanyuze binteye ishema kandi nzaharanira gukora neza.”
Uyu mukobwa utigeze ushaka kuvuga ku masezerano yagiranye na Boss Papa, yahamije ko usibye kuba Alain Muku azamufasha nk’umuhanzi, azanabikora mu bundi buzima busanzwe.


text:
Menya bimwe mu bintu bifasha umuntu kuba imbata yo gukiranuka aho kuba imbata y’icyaha
Maze mubatuwe ku byaha, muhinduka imbata zo gukiranuka (Abaroma 6:18), aha wakibaza uti ese umuntu aba imbata yo gukiranuka ate? Cyangwa se imbata n’iki?
Ntibikabeho! Mbese twebwe abapfuye ku byaha, twakomeza kuramira muri byo dute? Iyo umuntu Ari imbata mu kintu runaka icyo kintu kiba kimuyobora, yaba abishaka cyangwa atabishaka, iyo agumye muri ubwo bubata birangira, abifashe nk’ibisanzwe mbese akabifata nk’ubuzima, aha bishatse kuvuga iki? Iyo ukoze ibyaha rimwe ukumva ntacyo bitwaye, kumva ntacyaha ukoze, mbese ukumva muri wowe ntacyo wishinja, birangira ubaye imbata yabyo mbese ukumva byanabaye ubuzima bwawe, wakibaza uti gute?
Umunsi wa mbere ugiye gusambana, uwa kabiri wiriwe uvuga mugenzi wawe, ibi ubikora rimwe ukumva ntacyo bitwaye bikarangira ubaye imbata yabyo, usigaye uyoborwa nabyo, Ese koko nk’umuntu wamenye kristo wagakwiye kuba imbata y’icyaha? Kandi tumenye iki, yuko umuntu wacu wa kera yabambanywe na we, kugira ngo umubiri w’ibyaha ukurweho, twe kugumya kuba imbata z’ibyaha( Abaroma 6:6).
Ntimuzi yuko uwo mwihaye kuba imbata zo kumwumvira, muri imbata z’uwo mwumvira uwo, imbata z’ibyaha bizana urupfu, cyangwa izo kumvira Imana kuzana gukiranuka? kuba imbata zo gukiranuka, n’ukwera imbuto zigumaho ndetse n’ibindi, ibyo bikaba ubuzima bwawe bwaburi munsi, mbese ukaba imbata yo gukora ibyiza ugerageza gusa na kristo, Ese wowe uri imbata y’iki?
Kuba imbata yo gukiranuka n’ikimwe mu bintu bizana Kwera, uku Kwera n’ugusa na kristo mu Mico ndetse n’ibindi, umuntu ufite ukwera muri we n’uwirukanye kamere y’ibyaha muri we, mbese wa wundi utakiri imbata y’icyaha.
Bimwe mu bintu 4 bifasha umuntu kwera
1. Gusoma Ijambo ry’Imana, iki n’ikimwe mu bintu bifasha umuntu kwera, iyo ufashe umwanya ugasoma ijambo ry’Imana, ubasha kumenya byinshi haba byabindi wari umaze Iminsi wibaza, ibi bigufasha kandi kwegerana n’Imana biganisha gusa nayo, dukwiye guha imibiri yacu ijambo ryayo kugira ngo twere.
2. Gusenga,wakibaza uti gusenga byatuma twezwa gute? Uko uha umwanya Imana mu buryo bwo gusenga ninako ugenda umenya byinshi ku Mana, kuko Imana ari yera, uko ugerageza kuyegera nawe uhabwa imbaraga zogukora ibyo kwera nkayo, kumenya gusenga bigaragazwa nuko wowe ku giti cyawe wiha umwanya wo gusenga, Ese ujya wiha nawe umwanya wo gusenga ku giti cyawe nta muntu numwe ubikubwirije?
3. Gushishikarira guterana Kwera, uko ubana n’Imana cyane ninako ugenda usanayo, iyo wumva mu mutima unezezwa no guterana kwera, n’imwe munzira iganisha ku kwera, kuko niho hantu umuntu akura imbaraga zo kubasha kurwana n’imbaraga z’ibyaha. Nawe ujya ushishikarira kujya mu materaniro yera cyangwa wishimira kujya mu gikundi cy’abavuga abandi?
4. Ikinyabupfura(Discipline), kugira ikinyabupfura n’ugushyira mu bikorwa ibyo twumvishe,mbese tugashyira mu bikorwa ibyo ijambo ry’Imana ritubwira aho kubivuga gusa.
Kwezwa bifasha nyirabyo gukura mu buryo bwose cyane cyane mu buryo bw’umwuka, mwene data nkwifurije kwera nk’ uko Imana yacu ari yera.
146 total views, 4 views today